title: ДСБ работи за поне един мандат в областта на бъдещите избори

maintext:
Публикувана на: 21.12.2016г. 235 прегледа
Партията създава мрежа от клубове и продължава напред чрез разширяване и разрастване
НОВ МОДЕЛ НА СТРУКТУРИРАНЕ В ПОЛИТИЧЕСКОТО ПРОСТРАНСТВО В РЕГИОНАЛЕН И НАЦИОНАЛЕН ПЛАН СТАРТИРА ДСБ, обяви на пресконференция вчера областният председател Йордан Байчев. Той представи и новото областно ръководство в лицето на зам.-председателите Петя Тихинова, която отговаря за организационните въпроси и изборните щабове, и Елена Чамуркова, чийто ресор е връзки с медиите, неправителствените и гражданските структури в региона.
Тъмносинята партия е двигателят, около който се създава мрежа от клубове, в който членуват активни, предприемчиви и свободни по дух граждани. Това са общественици, предприемачи, представители на културата и академичните среди. В региона вече активно работят Областният дамски клуб към ДСБ, Републиканският клуб, предстои създаване и на клуб на предприемачите, които работят в сферата на туризма и културно-историческото наследство. Освен тях ДСБ си партнира с Гражданския съвет, които има свои народни представители, както и с инициативата „Да, България“ на бившия правосъден министър Христо Иванов. Според Байчев така се постига целта ДСБ е да е трансмисия между активните и бедни хора и властта, така че да се прави прагматична и полезна за гражданите политика. Това е и моделът, с който партията ще се яви на следващите парламентарни избори – не като коалиция от партии, а като обединение на хора с общи каузи. Политическата цел на ДСБ за областта е поне един депутатски мандат.
Повечето от членовете на Дамския клуб не са партийни членове, а общественици и авторитети в своята област. В национален мащаб клубът работи по четири основни теми – социално предприемачество, приемна грижа и превенция срещу мекия хазарт – игрите на късмета. „Подготвяме промени в законодателство за ограничаване рекламата на игрите за бърза печалба. Влиянието им е толкова голямо, възпитаваме поколение, което вярва, че у нас се успява не благодарение на труд и образование, а на късмет”, каза Елена Чамуркова.
Главната цел на Клуба на републиканеца е да събере свободни, неангажирани политически хора, които се занимават с малък или среден бизнес и всеки ден са рекетирани от законите и начина на управление в общините и в областта. И още гражданите да кажат на политиците какво им липсва в техния живот, поясни Петя Тихинова.
„Вече има търсене на идеите, които ДСБ предлага и за реализирането на които моментът настъпва. Всеки честен човек трябва да има своето политическо представителство.
Общуваме с хора от СДС, от ДБГ, от БЗНС, но няма да се коалираме с компрометирани партийни лидери. „Реформаторският блок“ е мъртъв. Не знам дали за добро, или за лошо, но той беше създаден и от нас преди 3 г. с идеята да проведем съдебна реформа. Това не се случи, след което ние напуснахме управлението. За съжаление, блокът бе опорочен. Това доведе до неговия естествен тъжен край. Също като в едно семейство – когато майката има лековато поведение, колкото и бащата да е последователен, морален и всеотдаен, често тяхното дете се отдава на пороци и оставя след себе си лош спомен. Така се случи и с „Реформаторския блок“. И колкото и да се опитват да го възстановят, това са само последните му конвулсии и една агония, която се вижда в опита за създаване на ново правителство“, коментира още Йордан Байчев. По думите му ДСБ продължава напред чрез разширяване и разрастване.
„Протягаме ръка към всички активни граждани да се обединим около договора, който предложихме за Нова българска Република. Акцентите в него са – всеки активен гражданин да може да се развива според възможностите си, а не според партийната си принадлежност, парите на хората по места да остават за тях – за училищата на техните деца, за болниците, в които се лекуват, а не да бъдат ограбвани от централната власт в София и после да бъдат раздавани от изживяващия се като самодържец на държавата премиер като милостиня. Настояваме и ще се борим за радикална реформа в съдебната система, като първото нещо, което ще направим, е закон за антикорупционна прокуратура“, посочи още областният лидер на ДСБ.
От областното ръководство на ДСБ отчетоха още, че вече завърши първият курс от Политическата академия „Атанас Буров”, чието седалище е Горна Оряховица. 19 души от цялата страна получиха своите сертификати. Това не са само членове на ДСБ, но и други политически активни хора, които се обучават в различни политики. Идеята на академията, чийто основен двигател е политологът проф. Евгений Дайнов, е, че каквото и да се научи в нея, без устойчив морал все едно нищо не е свършено. В началото на следващата година предстои нов курс.
Сн. Светослав СТЕФАНОВ


title: Децата от Виноград откриха коледен базар

maintext:
Публикувана на: 20.12.2016г. 70 прегледа
КОЛЕДЕН БАЗАР ОТКРИХА МАЛКИТЕ ПРЕДПРИЕМАЧИ ОТ ОСНОВНО УЧИЛИЩЕ „КЛИМЕНТ ОХРИДСКИ“ В СТРАЖИШКОТО СЕЛО ВИНОГРАД. Сувенири от природни материали, поздравителни картички, традиционни сурвакници и коледни сладки, изработени от децата, са били разпродадени само за няколко дни. Събраните около 100 лв. децата са решили да дарят за пострадалите от с. Хитрино.
Коледният базар е първата проява на учениците, които работят по проекта „Твоят час“, финансиран от Оперативна програма „Наука и образование за интелигентен растеж“, съфинансирана от Европейския съюз чрез Европейските структурни и инвестиционни фондове.
По проекта в училището работят четири групи за извънкласни дейности – клуб по гражданско образование „Аз и светът около мен“, клуб „Сръчни ръце“, студио „Арлекин“ и клуб „Въведение в бизнеса“. Организирани са допълнителни обучения по български език и литература и по математика в прогимназиален етап. Обхванати са общо 54 деца.

fasttext_language: bg


title: Обръщение на Георги Чакъров Кмет на община Полски Тръмбеш

maintext:
Публикувана на: 23.12.2016г. 3 прегледа
СКЪПИ СЪГРАЖДАНИ,
Отново мислите и чувствата ни са отправени към очакването на най-светлия християнски празник Рождество Христово. Времето, което прекарваме с близките си и усещаме топлината на хората около нас. Празник, който ни зарежда и ни кара да бъдем по-добри, носи ни вяра, надежда и любов!
В тези празнични дни от сърце Ви пожелавам здраве, късмет и сили, за да продължим по пътя към доброто. Бъдете щедри, подавайте ръка на по-слабия, помагайте на нуждаещите се и вдъхвайте сили на ближните си. Запазете светлината в душите си и обичта в сърцето!
Весело посрещане на Коледа и успешна Нова 2017 година!
Георги Чакъров
Кмет на община Полски Тръмбеш


title: Къде ще спира токът на 22 декември, четвъртък

maintext:
Публикувана на: 21.12.2016г. 238 прегледа
На 22.12.2016 г., от 10:00 ч. до 12:00 ч., поради извършване на обезопасяване на съоръженията за доставка на електроенергия , ще бъде прекъснато електрозахранването в района на: oбщина Велико Търново, гр. Килифарево – Българска индустриална инженерингова компания.
На 22.12.2016 г., от 13:00 ч. до 15:00 ч., поради извършване на обслужване на съоръженията за доставка на електроенергия , ще бъде прекъснато електрозахранването в района на: община Велико Търново, гр. Килифарево – ЕТ „Румяна Хинкова“.
На 22.12.2016 г., от 09:30 ч. до 11:00 ч., поради извършване на неотложни ремонтни дейности на съоръженията за доставка на електроенергия , ще бъде прекъснато електрозахранването в района на: гр.Велико Търново – „Интерхотел Велико Търново“.
Допълнителна информация можете да получите на тел. 0700 1 61 61


title: Къща пламна в с.Масларево заради греда в комина

maintext: Вградена дървена греда в коминно тяло подпали къща на 28 декември в с.Масларево, община Полски Тръмбеш. Сигналът за пожара постъпил по обед в сряда на тел.112. Незабавно към мястото на инцидента потеглили две пожарни от службата в Полски Тръмбеш. Огнеборците потушили пламъците и успели да спасят две сгради. Огънят е унищожил 20 кв.м покривна конструкция, междуетажна таванска конструкция – 8 кв.м и домашно имущество. При извършения оглед била установено, че пожарът е предизвикан от техническа неизправност – греда в комина на дома.Копирано от https://www.24chasa.bg/region/article/5964228 © www.24chasa.bg


title: Търновец обвинен в обир на къща и кола

maintext:
Публикувана на: 22.12.2016г. 139 прегледа
27-годишен мъж от В. Търново е обвинен в кражба. В хода на разследването е установено, че в периода 25 – 27 октомври тази година Г. Н., неизвестен до момента на полицията, чрез използване на оригинални ключове за входната врата на апартамент и за лек автомобил „Шкода Фелиция” е откраднал преносим компютър, зарядно устройство, мишка и чанта за него, сребърен ланец, CD плейър, златен пръстен и мобилен телефон. Той е привлечен като обвиняем, а част от инкриминираните вещи са установени и върнати на собственика.


title: БСП иска таксата за детските градини във Велико Търново да падне наполовина

maintext:
Публикувана на: 23.12.2016г. 2 прегледа
Партията стартира подготовка за предсрочните избори
50% ОТ РАЗМЕРА НА СЕГАШНАТА ТАКСА ДА ПЛАЩАТ РОДИТЕЛИТЕ В ДЕТСКИТЕ ГРАДИНИ ВЪВ ВЕЛИКОТЪРНОВСКА ОБЩИНА, настояват местните парламентаристи от групата на БСП. На пресконференция вчера председателят на червените Валентин Ламбев заяви, че всяко следващо дете на фамилия, което посещава детска градина, трябва да бъде освободено от такса. Това да важи още и за родители или настойници с над 50% инвалидност, родители на деца с тежки хронични заболявания, деца сираци и полусираци, деца, на които и двамата родители са редовни студенти, и дете с неизвестен баща.
Освен това социалистите настояват от таксата да бъдат освободени и семействата, чийто средномесечен доход за предходното полугодие е под размера на линията на бедността, която от новата година ще е вече 314 лв. При ползване на млечната детска кухня родителите от тези групи да заплащат такса в размер 0,30 лв. купон на ден при около 2,00 лв. в момента, предлагат още червените съветници. Те са изчислили, че ако предложенията им се приемат, това ще струва на местния бюджет не повече от 120 000 лв.
Питане за разширяване на териториалния обхват на домашния социален патронаж ще внесат на предстоящата сесия още съветниците от БСП. Според тях в момента от 36 населени места в общината от услугата се възползват жителите на едва 5. Те настояват да получат отговор предвидени ли са необходимите ресурси – материални, кадрови, финансови и логистични – за териториалното разширяване на услугите на домашния социален патронаж през следващата година. Шест точки да влязат в дневния ред на заседанията на Великотърновския общински съвет през първото полугодие на 2017 г., предлагат още от БСП. Сред тях са отчети за възложените и изпълнени обществени поръчки и сключени договори за обществени поръчки, за дейността на общинските предприятия и окончателен отчет относно изпълнението на общинските проекти, финансирани със средства от Европейския съюз, държавния и общинския бюджет през периода 2007 – 2013 година.
Валентен Ламбев коментира и подготовката на партията за предсрочните избори. По думите му, номинации за кандидат-депутати ще се правят от основните партийни организации още през януари. Издигнатите претенденти трябва да отговарят на няколко критерия – да са избираеми и да се ползват с обществено доверие.
„Ще имаме балансирана листа, която отговаря на очакванията за приемственост, гражданско присъствие, нови лица, носители на промяната”, коментира той. Кандидатите ще бъдат излъчени на общинска конференция в края на следващия месец. Областният съвет на БСП ще подреди листата в началото на февруари и до средата на месеца тя ще бъде утвърдена от Националния съвет, уточни Ламбев. Конгресът на партията, който е насрочен за 4 и 5 февруари, ще приеме нов устав и нова политическа платформа.
Елена ЧАМУРКОВА


title: Къщи, високи до 10 метра, с басейни и екстри оформят търновския „Квартал на богатите“

maintext:
Публикувана на: 31.08.2016г. 6 360 прегледа
80 евро на кв. м е цената на земята сред половинвековните борове
луксозен квартал с отлична панорама, нискоетажно строителство и множество екстри, включително басейни, фитнеси, барбекюта и прочЕе екстри, започва да се строи на площ от 53 дка в БОРОВАТА ГОРА КРАЙ „Картала“. Вече са издадени и първите строителни разрешителни, които ще оформят истински „Квартал на богатите“ във Велико Търново. Целият район е разделен на 30 отделни парцела с различна площ, които се продават от агенции за имоти. Цената е 80 евро само за земята. “Да, продаваме. Предстои и прочистване на подраста в отделните имоти, за да се оформят и границите. Вече са проектирани три къщи и една временна постройка. Всичко е изрядно“, коментира пред „Борба“ адвокатът, който контактува с потенциалните желаещи да закупят терени.
суперлуксозни къщи с прекрасна панорама към царевец, арбанаси и света гора, както и делтата на янтра вече са одобрени насред боровата гора в кв. „картала”. Наш екип видя и проектите за имотите, правени от арх. Николай Георгиев. Баровските домове имат басейни и барбекюта, гаражи и са на по два етажа. Простират се на разгъната площ от над 200 кв. м, имат самостоятелни градини на няколко нива. В района се оформя своеобразен Квартал на богатите. Доста имотни жители на старата столица, както и представители на архитектурните среди, със завист признават, че обектите тук ще надминават по внушителност, стил и пищност всичко, което е правено досега в града. Иначе абсолютно точно е спазено изискването за височина до 10 метра и нормативите за озеленяване.
Бъдещите обитатели на къщите ще могат да отдъхват и да се припичат край частните си басейни сред прохладата и чистия въздух на дърветата. Живущи в съседство припомнят и историята на създаването на старата болница, заради която ген. Гурко наредил да се разположат парчета месо в различни части на града и лечебницата да се изгради там, където то се развали най-бавно. Тази екстра също засилва апетитите към мястото. Според брокери локацията е отлична и цената на готовите къщи може да надмине тази в Арбанаси. Крайната цена би ударила и милион, смятат запознати с имотния пазар.
Цялата борова гора е с площ от 53 дка, която е била създадена с доброволен труд преди половин век, за да спре свлачища към града, но вече предназначението й за тази цел е отпаднало.
Гората е разделена на 30 парцела от по декар, а съчетанието на природа и лукс се допълва и от това, че точно това е мястото, откъдето тръгват няколко екопътеки в посока Преображенския манастир и защитената по „Натура 2000” зона Търновски височини. Ежедневно много хора минаваха оттук, за да отдъхват и се разхождат в най-живописното кътче на старата столица, но вече ще са принудени да заобикалят частната гора, която се подготвя за застрояване.
ВЕЧЕ ДЕСЕТА ГОДИНА ИНВЕСТИТОРИ И ПРИРОДОЗАЩИТНИЦИ СА НА НОЖ ЗА ТОВА ДАЛИ ДА СЕ СЕЧЕ ГОРАТА. В мандата на предишния градоначалник д-р Румен Рашев цялата борова гора и още пет имота в регулация бяха заменени за 100 кв. м мазе, за което изненадващо кметството спря да плаща 300 лв. месечен наем и с убийствени лихви акумулира борч от 300 хил. лв. Сделката бе окачествявана от мнозина, включително от бившия министър Мирослав Найденов, като най-срамната и порочна в историята на града.
Случилото се обаче бързо бе забравено, а строителството в боровата гора вече е факт.
Стилян НАЙДЕНОВ


title: Коледари от ОУ „Петко Р. Славейков” пяха песни и наричаха за здраве в сградата на Община Велико Търново

maintext:
Публикувана на: 21.12.2016г. 121 прегледа
Децата, пременени в автентични и украсени според народните обичаи одежди, бяха приветствани от заместник-кметовете на старопрестолния град Снежана Данева-Иванова, Ганчо Карабаджаков и проф. Георги Камарашев. Те пожелаха на малчуганите да получат много подаръци, да прекарат безгрижна зимна ваканция, да постигнат много успехи през новата година и все така умело да почитат традициите.


title: АЛЕКОВИ ДНИ 2017 - ПРОГРАМА

maintext:
Публикувана на: 23.12.2016г. 6 прегледа
12 януари /четвъртък/
16.00 ч. , в Художествена галерия „Николай Павлович“
Юбилейна карикатурна изложба на Стайко Николов по случай неговата 90-годишнина.
17.00 ч., в Изложбената зала на къщата музей „Алеко Константинов“
Изложба „Що е Стършел“ свършил за 70 години“.
Представяне книгата „От Алеко до Алек“ с хумористични разкази от български писатели. Съставител Михаил Вешим.
13 януари /петък/
15.30 ч., в Гербовата зала на общината
Пресконференция с лауреата на международния конкурс за
къс хумористичен разказ „Алеко“.
17.00 ч. : Факелно шествие от къщата музей „Алеко Константинов“ до паметника на Алеко в градската градина.
17.30 ч., Полагане цветя на паметника на Алеко Константинов в градската градина.
18.00 ч., в салона на ПБНЧ „Еленка и Кирил Д. Аврамови 1856“
Тържествено честване на 154 години от рождението на Алеко Константинов.
Връчване наградата на лауреата.
„Покана за вечеря“ – Благотворителен спектакъл от Оля Стоянова.
Пиесата е получила награда на Втория конкурс на театър „София“ за съвременна българска пиеса.
Набраните средства са за лечението на малката Кристин Димитрова,
болна от левкемия.
Вход: с покани от касата на читалището
цена 6 лв. и 4 лв.


title: Търновец плати 446 лв. данък за колата си с жълти стотинки, два дни общинари ги броят

maintext:
Публикувана на: 06.01.2016г. 4 396 прегледа
Собственикът го направил заради неразринатите улици и най-високите данъци за коли, които жителите на общината плащат
НЕДОВОЛСТВОТО ЗАРАДИ НЕРАЗРИНАТИТЕ УЛИЦИ И НАЙ-ВИСОКИТЕ ДАНЪЦИ ЗА КОЛИ, КОИТО ВЕЛИКОТЪРНОВЦИ ПЛАЩАТ, ЗАПОЧВА ДА СЕ ИЗЛИВА СРЕЩУ МЕСТНАТА ВЛАСТ. Недоволен от ситуацията данъкоплатец е занесъл в първия работен ден на Новата година пет торби, пълни с жълти стотинки, на касата на Общинската данъчна служба, за да заплати за тях данъка си за МПС в размер на 446 лв. Два дена трима служители на местната приходна администрация били натоварени да броят хилядите монети от по 1, 2 и 5 стотинки, потвърди специално за „Борба“ шефът на Общинската данъчна служба Вежен Пенев.
„Бяхме изненадани, но сме длъжни да приемем монетите, защото са законово платежно средство. Броят ги колегите вече втори ден. Вчера (бел. ред. в понеделник) не успяхме и затова прекъснахме работата и продължихме на другия ден. Разбирам, че хората искат така да накажат нас, но трябва да имат предвид, че ние сме изпълнители, а размерите на данъците се гласуват от Общинския съвет по предложение на кмета“, коментира Пенев.
Данъкоплатецът опитал да стигне до работното си място в първия ден на Новата година, но бил блокиран в непочистените улици. Същевременно си припомнил баснословната сума от 446 лв., която давал на местната хазна за възстаричката си кола, и предприел наказателната акция, разказал в данъчното самият той, докато оставял торбите.
Мъжът имал старо 14-годишно БМВ. Самият той качил и снимката на монетите във Фейсбук, апелирайки още хора да последват примера му в знак на протест срещу нетърпимата ситуация.
МЕЖДУВРЕМЕННО СТАНА ЯСНО, ЧЕ ВЕЛИКОТЪРНОВЦИ ЩЕ ПРОДЪЛЖАВАТ ДА ПЛАЩАТ НАЙ-СКЪПИТЕ ДАНЪЦИ ЗА КОЛИ В ЦЯЛАТА СТРАНА И ТАЗИ ГОДИНА. Ставките остават непроменени, независимо че повечето партии преди местните избори обещаваха друго. Да караш кола в старата столица, е с над 30 на сто по-скъпо от София например, показа наша проверка. Возила до 74 киловата, които са най-масови, на възраст над 5 години, снабдени с катализатор, носят на притежателя си данък МПС във Велико Търново от 45 лв. В съседна Горна Оряховица за кола със същите параметри се дължат 39 лв., в Плевен – 38 лв., а в София – 37 лв.
Още по-фрапираща е разликата при по-скъпите коли. За МПС-та над 74 киловата при нас данъкът е 198 лв. В Горна Оряховица тай е 163 лв., а в София – 155 лв.
Стилян НАЙДЕНОВ


title: Един ден в Първа хирургия на МОБАЛ „Д-р Стефан Черкезов” Лекарите от отделението: „Ние сме „Пирогов” на областта”

maintext:
Публикувана на: 22.10.2015г. 6 196 прегледа
СПЛОТЕНИЯТ ЕКИП НА ПЪРВА ХИРУРГИЯ ПРИ МОБАЛ „Д-Р СТЕФАН ЧЕРКЕЗОВ” СПАСЯВА ГОДИШНО НАД 1000 ПАЦИЕНТИ. СПЕЦИАЛИСТИТЕ НАЧЕЛО С НАЧАЛНИКА НА ОТДЕЛЕНИЕТО Д-Р БОЖИДАР АНГЕЛОВ ПОЕМАТ НАЙ-ТЕЖКИТЕ СЛУЧАИ ОТ РЕГИОНА на диагностика и оперативно лечение на остри и хронични заболявания на храносмилателния тракт, злокачествени образувания, пострадали при катастрофи, хора с болести на щитовидната жлеза, гнойни възпалителни заболявания на кожата и др. Хирурзите са категорични, че до момента не са върнали нито един пациент, нуждаещ се от помощ, без значение дали е здравноосигурен, а лежащите в отделението споделиха, че се чувстват спокойни и в добри ръце.
Всеки ден в 7:30 часа д-р Божидар Ангелов, д-р Красимир Митрев, д-р Владимир Христов, д-р Пламен Ангелов, д-р Николай Пурчев и д-р Димитър Георгиев обличат медицинските манти и започват работа. Денят стартира с рапорт на дежурния екип, следва клинично обсъждане на проблемните случаи и новоприетите. Прави се програма – какви изследвания да се извършат, кой ще ги контролира и оценява, кой, какво и кога ще оперира. Следва визитация, в която се включва целият екип. „Това е практика в нашето отделение, която не е общовалидна за всички останали отделения. Правим го вече 18 години, за да може всеки един от нас да има представа за всички пациенти. Загърбили сме традиционната система всеки лекар да си има отделна стая с пациенти. Целта ни е при необходимост всеки да може да вземе отношение”, заяви д-р Божидар Ангелов. Той допълни, че ако медицинският колектив е приключил до обяд с оперативната дейност, минава за втора визитация по стаите.
Днес отделението е пълно. Хирурзите се подготвят за сериозна операция – отстраняване на тумор на дебело черво. „ПРИ НАС ДЕНОНОЩНО ИМА ТЕЖКИ ХИРУРГИЧНИ ИНТЕРВЕНЦИИ. ИМАМЕ СЛУЧАИ, В КОИТО НАШ ЕКИП ОПЕРИРА ПО 13 – 14 ЧАСА, ТОЕСТ 3 – 4 ОПЕРАЦИИ ЕДНА СЛЕД ДРУГА”, казва началникът на отделението. „Ние си знаем как издържаме на това напрежение. Черният лекарски хумор е част от вентила, който отпушва напрежението”, допълва д-р Пурчев.
Специалистите са единодушни, че най-важната част от подготовката за операция е аналитичната. Преди да хванат скалпела, използват всички съвременни методи за изследвания: образна диагностика, ядрено-магнитен резонанс, ултразвукови лабораторни тестове, консултират се с колеги от други отделения, но винаги клиничното мислене е водещо, казват те. „Често имаме подвеждащи резултати, но на първо място поставяме симптомите, преди да вземем решение. Имаме опит, който е натрупан през годините, още преди да се появят част от модерните лекарски уреди. Пазим принципите на истинската медицина”, уточни д-р Ангелов.
КАТО ИСТИНСКИ ПРОФЕСИОНАЛИСТИ ХИРУРЗИТЕ ОТ ОТДЕЛЕНИЕТО ОСТАВЯТ ЖИТЕЙСКИТЕ ПРОБЛЕМИ ИЗВЪН ОПЕРАЦИОННАТА ЗАЛА И СПАСЯВАТ ЖИВОТИ ПО ВСЯКО ВРЕМЕ НА ДЕНОНОЩИЕТО. „Датата 6.02.2015 г. няма да я забравя. Тогава влязохме да работим в две операционни зали сутринта и само сменяхме пациентите. Излязохме след 20 работни часа”, спомня си д-р Пурчев.
Хирурзите казват, че животът им преминава в отделението и заедно преживяват радостите и тревогите на всеки един от тях. Всички те споделят общ проблем – липсата на време за семейството. „Тази ангажираност на работа пък ни прави по-организирани в личен план”, смята д-р Ангелов.
Въпреки че повечето от специалистите в Първа хирургия имат над 30-годишен стаж, те разглеждат всеки случай като индивидуален и всяка операция сама за себе си. Категорични са, че никое заболяване не трябва да се подценява и че винаги има какво ново да се научи. „Млад мъж, на 36 години, дойде в петък вечерта. С д-р Митрев го поехме. Колебаехме се каква диагноза да му поставим. Трябваше да го оперираме, като мислехме, че това е рутинна операция за час и половина, а тя продължи 4 часа, защото намерихме по-усложнен вариант на заболяването, отколкото очаквахме. Справихме се с всички усложнения, той вече е добре и ще живее”, сподели д-р Ангелов. Той допълни, че не бива да се подминава с лека ръка незаменимата роля в хирургичните интервенции на реаниматорите, персонала от операционния блок и анестезиолозите.
ЕДНА ОТ НАЙ-ГОЛЕМИТЕ ТРЕВОГИ, ЗА КОИТО АЛАРМИРАТ СПЕЦИАЛИСТИТЕ ОТ ОТДЕЛЕНИЕТО, Е ЛИПСАТА НА МЛАДИ ХИРУРЗИ. „Тежи ни, че няма на кого да предадем опита си. След 5 години трябва да се закрие отделението, защото няма кадри – нито лекари, нито сестри. Необходими са 7 – 8 години, за да се изгради един хирург, нашият биологичен потенциал е толкова години, а след нас какво ще става? Дойдоха двама млади колеги, единият замина за Германия да работи. Не можахме да го спрем, да го задържим – просто нямахме аргументи, с които да го убедим да остане”, казва началникът на Първа хирургия.
„Тук са най-добрите доктори в България”, казва Йордан Йорданов от Полски Тръмбеш, който лежи в отделението с диабетна гангрена. Бабата на 9-годишно момиченце от Писарево, оперирано заради усложнен апендицит с перитонит, допълва, че е безкрайно благодарна на хирурзите и им желае здраве. 46-годишен мъж от Варна, хоспитализиран заради панкреасна криза, заяви, че е очарован от отношението на търновските хирурзи към пациентите. Медиците споделят, че пациентите престояват в отделението, докато са в състояние да бъдат изписани и да продължат възстановяването си в домашни условия. „ЕДНА КЛИНИЧНА ПЪТЕКА ИЗИСКВА 7 ДНИ ПРЕСТОЙ, ЗА НАС ТОВА НЯМА ЗНАЧЕНИЕ. ИМАМЕ ПАЦИЕНТИ, КОИТО ЛЕЖАТ С МЕСЕЦИ, ДОКАТО НЕ ПРЕЦЕНИМ, ЧЕ СА В ДОБРО СЪСТОЯНИЕ”, категоричен е завеждащият.
Никой от хирурзите обаче не си тръгва от работа, без да е сигурен, че е направено необходимото за пациентите. Често пъти някои от тях идват извънредно нощно време, за да помагат по време на спешна операция. „Пресен пример за това е д-р Христов. Преди няколко дни той оперира един пациент и на другия ден излезе в отпуска. През всички дни от почивката си той идваше, за да следи оперирания”, казва още д-р Ангелов.
Галина ГЕОРГИЕВА


description: 26 януари (четвъртък) 2017 г. от 19.00 часа в читалище „НАДЕЖДА” град Велико Търново Постановка - ИВАЙЛО ХРИСТОВ Сценография - МИЛЕН

title: „НА ЖИВО ОТ ОНЯ СВЯТ”

maintext:
Публикувана на: 22.12.2016г. 443 прегледа
26 януари (четвъртък) 2017 г. от 19.00 часа
в читалище „НАДЕЖДА” град Велико Търново
Постановка – ИВАЙЛО ХРИСТОВ
Сценография – МИЛЕН БОРИЧЕВ
Участват – АЛБЕНА МИХОВА, ЕВГЕНИ БУДИНОВ, КИРИЛ ЕФРЕМОВ
На 24 януари 2017 г. от 19.00 часа, ПК „Ажур Пико“ гостува в читалище „НАДЕЖДА” град Велико Търново с комедията на Жан Ноел Фенуик
„НА ЖИВО ОТ ОНЯ СВЯТ” изпълнена с много смях през сълзи.
Трима напълно непознати – журналистка, политик и фризьор ще се
срещнат в Ада. Те ще преминат през различни ситуации, опитвайки се да се опознаят и разкрият мистерията около смъртта на единия от тях…
Цена на билетите 10, 12 и 14 лв.
КАСА: ул. „АСЕН ЗЛАТАРОВ” 5 /срещу служебен паркинг на театъра/
Информация и заявки на телефон: 0886 770 511
и сайт: lovetheaters.weebly.com2


description: Преработените меса - салами, наденички, шунка, могат да предизвикат симптоми на астма или да влошат вече съществуващи такива, пише в. "Дейли експрес",

title: Колбасите могат да предизвикат симптоми на астма

maintext:
Публикувана на: 23.12.2016г. 3 прегледа
Преработените меса – салами, наденички, шунка, могат да предизвикат симптоми на астма или да влошат вече съществуващи такива, пише в. „Дейли експрес“, позовавайки се на резултатите от френско изследване, обхванало близо 1000 души с история на заболяването.
След като са взели предвид редица фактори, които могат да повлияят върху състоянието – тютюнопушене, физическа активност, пол, възраст, изследователите са установили, че при хората, консумиращи преработено месо четири или повече пъти седмично, се наблюдават влошени симптоми на астма.
Според специалистите неблагоприятен ефект върху симптомите на астма оказват използваните като консерванти в преработеното месо нитрити, които играят роля в характерните за състоянието възпалителните процеси на дихателните пътища.
Изследователите отбелязват, че настоящото проучване не установява причинно-следствена връзка, а само зависимост между консумацията на преработено месо и влошени симптоми на астма.
Източник: БТА


title: Започва производството на розови ананаси

maintext:
Публикувана на: 22.12.2016г. 16 прегледа
Компания получи разрешение от американското Управление за контрол над хранителните продукти и лекарствата да произвежда ананаси с розова ядлива част, пише в. „Метро“.
Производителят „Дел Монте“ разработва необичайната окраска на плода от 2005 година. Специалистите на компанията промениха гените на растението, така че да спрат онези негови ензими, които преобразяват ликопените и ги превръщат в бета-каротини. Последните са пигменти , които дават характерния жълт цвят на редица плодове и зеленчуци. Чрез това блокиране в хода на експериментите се получил желаният розов цвят.
Розовите ананаси ще се отглеждат в Коста Рика, но ще се продават в САЩ.
Източник: БТА


title: Представиха новата система за ранно оповестяване и предупреждение на бедствия и аварии

maintext:
Публикувана на: 22.12.2016г. 133 прегледа
Разработката ще се въвежда пилотно във В. Търново
НОВОТО МОБИЛНО ПРИЛОЖЕНИЕ ЗА СИСТЕМАТА ЗА РАННО ОПОВЕСТЯВАНЕ И ПРЕДУПРЕЖДЕНИЕ НА БЕДСТВИЯ И АВАРИИ бе показано официално във Велико Търново от Невен Боянов, представител на фирмата, разработила продукта.
Той обясни предимствата и начина на работа пред служители на дирекция „Пожарна безопасност”, Областната дирекция на МВР и НВУ „Васил Левски”. На презентацията присъстваха още служители на кметството и областната администрация. Както „Борба” писа, системата се въвежда пилотно в болярския град, след което кметът Даниел Панов ще я презентира пред Националното сдружение на общините.
Първият етап на пилотния проект е завършен и следват процедури, които ще се правят впоследствие, обясни Невен Боянов. Община Велико Търново е предоставила актуална информация за региона, която ще се адаптира в по-съкратен вид и ще бъде вградена в мобилното приложение. Според специалисти, един от най-големите проблеми на телефон 112 е, че няма достатъчно пряка връзка между гражданите, които подават информация, и командния център. Целта на новата система за ранно оповестяване и предупреждение на бедствия и аварии обаче не е да замени телефон 112, а да го допълни. Така ще могат да се подават сигнали със снимки, видео- или звукови материали. Платформата се състои от две части – мобилно приложение и команден център. Засега мобилното приложение е разработено за смарт телефони Android и потребителите ще могат да го свалят безплатно от Google Play. Предстоят технически статистики и специално маркетингово проучване, за да се разбере какви телефони използват жителите от региона и дали приложението е съвместимо с тях. В началото мобилното приложение на системата ще е с ограничен брой потребители, като в този период ще се проведат и обученията на персонала в търновското кметство. Освен за сигнали потребителите могат да ползват полезна информация за бедствията и авариите и как да действат, ако попаднат в такива. Не нужно те да са свързани с интернет постоянно. Ще се получава актуална информация в случай на възникнало бедствие или авария, веднага щом се свърже с Wi-Fi мрежата или включи 3G услуга. Всеки потребител на системата ще има уникален идентификатор, който запазва анонимността, за да може той да бъде идентифициран в системата, без да се ползват личните му данни. При злоупотреба със системата потребителят ще се блокира и повече няма да може да подава сигнали в системата. Една от целите на приложението е то да се самоиздържа, но първоначално, ако една четвърт от населението на Велико Търново е ползвало приложението поне веднъж, по груби сметки разходите на общината ще са 1125 лв. на месец.
Е. СВЕТОСЛАВОВА


title: Арестуван за зверско убийство на ученичка се обеси в килията с връзките на обувките си

maintext:
Публикувана на: 19.12.2016г. 1 951 прегледа
Венцислав Атанасов удуши 16-годишната Деси в Правда през април и се предаде
АРЕСТАНТЪТ ОТ ЛОВЕШКИЯ ЗАТВОР ВЕНЦИСЛАВ АТАНАСОВ СЕ Е ОБЕСИЛ с връзките на обувките си на леглото в килията си. Това се е случило в събота около 16 часа, когато 22-годишният мъж отказал да излезе на разходка заедно с двамата си съкилийници. Охраната го оставила да си почива сам, а той се вързал за леглото с връзките на обувките си и сложил край на живота си. Предсмъртно писмо не е оставил.
Студентът по икономика във ВТУ е в затвора от края на април, след като дни по-рано удуши 16-годишната Деси Ганева в наследствена къща в село Правда и после се предаде сам на властите. Трагедията потресе всички, защото девойката бе един от деятелите на движението „С вяра в доброто”. Окръжна прокуратура още не е внесла обвинителен акт, защото не била готова ДНК експертизата, която вече е без значение.
УЖАСЯВАЩАТА ТРАГЕДИЯ СЕ РАЗИГРА НА 25 АПРИЛ СЛЕД скандал между двамата от ревност. Венцислав бил научил за изневяра, но всъщност 16-годишната ученичка започнала да си сменя пинкодовете през последните месеци, защото не издържала на ревността на Венци и често говорела за раздяла, както и в нощта преди убийството. Венцислав щял да ходи в Англия на гурбет дни след зловещото убийство. Удушаването на момичето бе в къщата на бабата и дядото, които не са сред живите. Студентът страдал от болезнена ревност към Десислава Ганева, ученичка в гимназия „Атанас Буров“. Той ходел на психолог и работел в строителна фирма в Горна Оряховица, за да следва. Бил лудо влюбен в Деси. Според полицията, след като Венци се предал сам, алкохолът в кръвта му бил 0,96 промила. Това означава, че е изпил бутилка вино и може би една бира.
Нели СУКОВА
Сн. архив „Борба”


title: Вандали потрошиха бус и лека кола в Търновско

maintext:
Досъдебно производство за потрошен бус е заведено в полицията в Павликени. През нощта на 27-ми срещу 28.12.2016г. неизвестен извършител срязал четирите гуми и начупил предното панорамно стъкло и четирите стъкла на предните врати на товарен автомобил Ивеко с търновска регистрация. Превозното средство е собственост на жител на гр. Павликени. Бусът бил паркиран на улица в гр. Павликени от 2015г.. Досъдебно производство за повреден лек автомобил е образувано и в РУ Елена. На 29.12.2016г. половин час след полунощ на телефон 112 е получено съобщение от потърпевшия собственик, че в с. Сливовица са начупени стъклата на л.а. Опел зафира с шуменска регистрация. Лекият автомобил е бил паркиран в стопанския двор на златаришкото село.
Копирано от https://www.24chasa.bg/region/article/5964074
© www.24chasa.bg


title: Как да пием, без да се напием? Търновският барман Кристиян Николов споделя трикове срещу опияняващото действие на алкохола

maintext:
Публикувана на: 23.12.2016г. 2 прегледа
Кристиян Николов е търновец, който от 15 години работи като барман, а от 2016 година дори обучава млади кадри в занаята. Майсторът на главозамайващи коктейли в момента обслужва клиенти зад бара на дискотека в Банско, а лятно време е в центъра на купона в Слънчев бряг. Казва, че може да забърка над 150 доказани рецепти за алкохолни комбинации и да поднесе безкрай собствени интерпретации.
„Важно е да знаеш какво е настроението на клиента. От там нататък, ако си вещ в занаята и познаваш вкусовете на всички алкохолни асортименти, можеш да им приготвиш перфектния микс от напитки”, обясни Кристиян.
35-годишният барман увери, че е виждал хора, които пият цяла нощ и накрая си тръгват съвсем сами, без да се налага някой да ги крепи, за да не паднат, както и такива, които напускат дискотеката на четири крака след няколко малки питиета. „Времето, за което някои се опияняват, и степента на нетрезвеност са индивидуални, но все пак има някои общовалидни правила, които са гарант срещу бързото и тежко напиване”, категоричен е той.
Първото и най-важно правило, твърди Кристиян, е да не се смесват и редуват високоалкохолните напитки. Това обаче често е пренебрегвано от пиячите, които надценяват възможностите си и консумират каквото има. „Трябва да се следва тенденцията за пиене на алкохол, произведен от една и съща съставка. Тоест, ако си пил вино, след това не бива да консумираш уиски. Уместният избор е – ракия”, заяви барманът. Той обясни, че е много лоша идея алкохолните напитки, произведени от грозде, да се смесват или редуват с такива от зърно. „Ако обичате уиски, то може да подгреете преди това с бира. Все пак не е хубаво отрано да започнете с твърд алкохол”, посъветва специалистът.
Кристиян посочи като второ правило срещу тежко напиване избягването на консумация на алкохол на празен стомах. Пиенето на гладно е сигурен път към бързото опияняване. „Мезето е изключително важно, защото представлява защита на организма срещу бързото проникване на алкохола в кръвта. То забавя действието му и по този начин избягва възможността човек да се напие още преди поднасяне на основното ястие”, сподели той.
Барманът посочи и някои храни, които идват в помощ на организма по време на пиене. С положителен ефект са червеното месо, картофите, зелето, морковите и сиренето. Рибните деликатеси също забавят действието на алкохола. „Хайверът е много подходящ при консумация на водка. Тази комбинация е с доказан ефект и идва от руснаците, а те са всеизвестни със своето увлечение към алкохола”, обясни търновецът.
Добри помощници са също традиционните български деликатеси – туршията и киселите краставички.
Да пиеш бързо, не е добра идея, казва Кристиян, и посочва това като трето правило. Когато алкохолната течност постъпва в организма за кратко време, каквато и храна да си поел преди това, замайването на главата е неизбежно. „Наливането е крайно излишно, тъй като засилва опияняващия ефект. Когато човек пие, трябва да осъзнава какво количество приема и да усеща всяка глътка. Колкото по-бавно консумира алкохола, толкова повече се увеличават шансовете му да остане в прилично състоя до края на веселбата”, подчерта барманът.
Разреждането на алкохола с правилната безалкохолна напитка не бива да се подценява, казва още Крис. „Голяма грешка, която хората правят, е да пият енергийна напитка с уиски. Това е като шок за организма, защото едната съставка на тази комбинация предизвиква по-бързо сърцебиене, а другата забавя пулса. Накрая всичко това рефлектира върху нервната система”, обясни той.
Майсторът на коктейли подчерта, че сладките алкохолни напитки се абсорбират по-трудно и по-бавно от черния дроб. Ето защо, ако сте прекалили с бейлис, то на следващия ден ще се събудите с по-силно главоболие, от това, с което щяхте да сдобиете, ако сте злоупотребили предната вечер с уиски. Същото важи и за безобидните на пръв поглед сладки коктейли с ром, коняк или вермут. Алкохолът, който най-бързо се „смила” от тялото, е водката.
„Хубаво е да се спазват тези правила, но преди да се премине към консумация на алкохол, всеки трябва да си знае мярката. Когато количеството е много голямо, каквито и съвети да се спазват, те няма да предпазят от напиване. Това, което никога не пропускам да кажа на моите клиенти, е да не застават зад волана след употреба на алкохол”, допълни Кристиян.
Галина ГЕОРГИЕВА


title: Фирма ЧЕХ представя на вниманието на своите клиенти новите си продукти, стъпили на пазара от ноември 2016 година:

maintext:
Публикувана на: 22.12.2016г. 1 046 прегледа
Новият овчи суджук с марка ЧЕХ се произвежда с овче месо, добито в собствената ферма на ЧЕХ. Изключително чистото и свежо овче месо допринася за невероятния вкус на продукта. Екип от професионалисти, работещи в нашата фирма се грижи за качеството и безопасността от добива на суровината до вашата трапеза.
Фабрика за колбаси с. Соколово община Дряново п.к.5392 тел.: 06722 / 2546


title: Създават спешен център и телефон за проблемите на община Велико Търново

maintext:
Публикувана на: 19.12.2016г. 747 прегледа
120 хил. на година ще коства първоначално цялата система
ВЪВ ВЕЛИКО ТЪРНОВО СЪЗДАВАТ МЕСТЕН СПЕШЕН ЦЕНТЪР С ДЕНОНОЩНА ЛИНИЯ. Той ще е отделен от националния 112, но двете системи ще действат във връзка. Идеята за създаването му идва от регионални граждански организации и вече е внесено с конкретни параметри до кмета Даниел Панов и председателя на Общинския съвет Венцислав Спирдонов. Системата ще осигурява много по-бърз и качествен контакт между властите и хората с акцент и на по-дребните проблеми, които убягват на националния оператор. На нея ще се подават данни за нарушения на местните наредби, вандалски прояви, джигити, инфраструктурни проблеми и опасности, нередности, свързани с градската среда, нарушения на обществения ред и т. н. 120 хил. лв. е първоначалният годишен бюджет на спешния център, който трябва да заработи през идната година. С парите ще се набавят сървъри и оборудване, а останалото ще покрие разходите за операторите. Към него ще се има връзка и с 30-те камери, с които започнаха да опасват Велико Търново. Снимачните устройства вече имат осигурено електрозахранване, прокарана е и оптична интернет връзка. Центърът ще разпределя подадената информация към полицията, охранителните фирми, с които Община Велико Търново има сключени договори, пожарната, Гражданска защита и т. н.
НА МЕСТНИЯ СПЕШЕН ТЕЛЕФОН ГРАЖДАНИТЕ ЩЕ СИГНАЛИЗИРАТ ЗА ВСЯКАКВИ НАРУШЕНИЯ НА МЕСТНИТЕ РАЗПОРЕДБИ, възникнали проблеми и извънредни ситуации. Те ще постъпват през денонощната линия, а операторите ще ги пренасочват по компетенция.Така и реакцията по преодоляването им ще бъде по-кратка. Досега сигналите се подаваха на 112, след което оттам осъществяваха контакт с местните институции за реакция.
Един от главните проблеми, за които ще помага спешният телефон, е за унищожение на общинско имущество и по специално – парков инвентар. Годишните загуби за местния бюджет от задигнати растения, счупени люлки и катерушки и други елементи от зелените площи е почти половин милион.
С. МАРИНОВ


title: „БДЖ - Пътнически превози” ЕООД осигурява над 13 500 допълнителни места във влаковете за Коледните празници

maintext:
Публикувана на: 23.12.2016г. 2 прегледа
„БДЖ – Пътнически превози” ЕООД ще увеличи с допълнителни вагони съставите на някои влакове, които пътуват по основните направления в страната. Увеличението на съставите на влаковете се прави с цел да бъде осигурено удобното придвижване на клиентите по време на Коледните празници.
От днес (23-и декември) до 27-и декември включително, националният железопътен превозвач ще предостави над 13 500 допълнителни места във влаковете по най-натоварените маршрути в страната.
„БДЖ – Пътнически превози” ЕООД напомня на своите клиенти, че при закупуване на билети за отиване и връщане могат да ползват от 10 % до 30 % намаление от редовната цена на билета в зависимост от различните търговски оферти на дружеството.
***
На 23-и декември допълнителни вагони са осигурени за съставите на:
– три бързи влака със задължителна резервация по направленията София – Горна Оряховица („Янтра”), Горна Оряховица – София („Янтра”) и Варна – София („Златни пясъци”);
– двадесет и шест бързи влака по направленията София – Бургас (четири влака), Бургас – София (пет влака), София – Варна (два влака), Варна – София (два влака), София – Видин (два влака), Видин – София, София – Лом, София – Пловдив, Пловдив – София (два влака), София – Свиленград, София – Стара Загора, София – Силистра, София – Горна Оряховица, Русе разпределителна – София и Варна – Пловдив.
На 24-и декември с увеличен състав ще се движат:
– три бързи влака със задължителна резервация по направленията София – Варна („Златни пясъци”), Варна – София („Златни пясъци”) и Горна Оряховица – София („Янтра”).
– тридесет и шест бързи влака по направленията София – Бургас (пет влака), Бургас – София (пет влака), София – Варна (пет влака), Варна – София (два влака), София – Свиленград (два влака), Свиленград – София, Пловдив – София (два влака), Стара Загора – София, София – Видин (два влака), Видин – София (три влака), Лом – София, София – Благоевград (два влака), Благоевград – София (два влака), Варна – Пловдив, Пловдив – Варна и Силистра – Горна Оряховица;
– пет пътнически влака по направленията Свиленград – Пловдив, Благоевград – Петрич, Петрич – Благоевград, Благоевград – Кулата и Кулата – Благоевград.
На 25-и декември допълнителни вагони са осигурени за съставите на:
– един бърз влак със задължителна резервация по направлението София – Варна („Златни пясъци”);
– четиринадесет бързи влака по направленията София – Бургас (четири влака), Бургас – София (четири влака), София – Варна, София – Видин, София – Силистра, София – Свиленград, Варна – Пловдив и Пловдив – Варна;
– един пътнически влак по направлението Свиленград – Пловдив.
На 26-и декември с увеличен състав ще се движат:
– един бърз влак със задължителна резервация по направлението Варна – София („Златни пясъци”);
– тридесет и два бързи влака по направленията София – Бургас (пет влака), Бургас – София (пет влака), София – Варна (два влака), Варна – София (два влака), София – Видин (два влака), Видин – София (три влака), София – Пловдив, Пловдив – София (три влака), София – Свиленград (два влака), Свиленград – София, Горна Оряховица – София, София – Благоевград, Благоевград – София, Пловдив – Варна, Варна – Пловдив и Силистра – Горна Оряховица;
– три пътнически влака по направленията Свиленград – Пловдив, Благоевград – Кулата и Кулата – Благоевград.
На 27-и декември допълнителни вагони са осигурени за съставите на:
– два бързи влака със задължителна резервация по направленията София – Варна („Златни пясъци”) и Варна – София („Златни пясъци”);
– дванадесет бързи влака по направленията София – Бургас (четири влака), Бургас – София (два влака), София – Варна (два влака), Варна – София, София – Горна Оряховица, София – Русе разпределителна и Пловдив – Варна;
– един пътнически влак по направлението Свиленград – Пловдив.
Клиентите на „БДЖ – Пътнически превози” ЕООД могат да получат подробна информация за свободните места във влаковете през празничните дни от служителите на гишетата „Информация” и билетните каси в най-близката гара или на националния информационен телефон 0700 10 200.


title: Комплекс „Къпиновски манастир” се превърна в летен рай за отдих и забавления

maintext:
Публикувана на: 22.07.2016г. 9 268 прегледа
Къмпинг за каравани, място за палатки, басейни със система за отопление и уникална механа с три тераси привличат гости от страната и чужбина
С ИНВЕСТИЦИЯ ЗА НАД 4,2 МЛН. ЛВ. ЛЮБЕН ВЕЛЧЕВ УСПЯ ЗА НЯКОЛКО ГОДИНИ ДА ПРЕВЪРНЕ ЗОНАТА КРАЙ КЪПИНОВСКИЯ МАНАСТИР в прохладен оазис за летните месеци. Преди повече от 10 г. той купува старите постройки от РПК, а друга част от терена – на разпродажба от бившата Агенция за държавни вземания.
Днес вече е реставрирана уникалната механа на три тераси с изглед към водопада, басейни със система за отопление, най-добрият къмпинг в страната по немски проект с всички екстри и място за палатки привличат по 1000 души през уикенда на комплекс „Къпиновски манастир“. Механата работи от месец и е изградена за няколко години. Тя е колоритна не само отвън, но и отвътре, а вечер през уикенда има жива музика.
В огромната банкетна зала, която съвсем скоро също ще отвори врати, има 4 уникални огромни дъбови греди, всяка от които тежи по тон и половина, дълга е над 9 метра и е поставяна с кран при строителството, казва собственикът Любен Велчев. Той подчертава още, че двата басейна – за дец а и възрастни, са със специална отоплителна система, която независимо от времето поддържа всеки ден температура между 28 и 30 градуса на водата. Тя блести от чистота, защото се поддържа с най-добрите препарати и се проверява по няколко пъти на ден. Край басейните има над 400 шезлонга.
Комплексът неслучайно е наречен къмпинг „Къпиновски манастир“, защото тук е единственият къмпинг за каравани в страната, който фигурира в различни световни сайтове, а скоро ще бъде одобрен и от Холандия, където се намира Асоциацията на европейските къмпинги, и тогава нашият ще бъде включен в техния сайт. Той и сега фигурира в няколко сайта, където чужденци научават за прохладата край В. Търново, и тук е пълно с французи и британци. Идеята на управата е да се привлекат и румънците, които гостуват в старата столица. Къмпингът за 60 кара вани е снабден с туристическа кухня, медицински пункт, модерни бани и тоалетни. Двете палаткови зони пък са за 80 палатки.
„Когато правих къмпинга, у нас нямаше наредба за каравани и съм го правил по немска наредба, но стана отлично място за почивка и има голямо търсене”, сподели още общинският съветник Любен Велчев с фирма „Скорпион инвестстрой“.
Все още в летния оазис обаче няма леглова база и това ще стане за другия сезон. Вече има визи за проектиране на 60 мобилни къщи с различна леглова база и отделни санитарни възли и по проект на самия собственик, разказва Георги Дадов, мениджърът на елитния комплекс.
33-ГОДИШНИЯТ ТЪРНОВЕЦ СЕ Е ЗАВЪРНАЛ СЛЕД 12 Г. В ЧУЖБИНА В РОДНИЯ СИ ГРАД и от няколко месеца е мениджър на „Къпиновски манастир“. Бил е три години в Америка, една във Франция, в Кипър и последно 7 г. в Англия. Възпитаник е на Хуманитарната гимназия и е завършил хотелиерски мениджмънт по международна програма – две и половина години в Америка и година и половина в Париж. Бил е мениджър в едни от най-елитните хотелски вериги в света – „Хаят” и „Хилтън”, като последно е работил в Лондон. По време на тези 12 г. Георги среща и жената на живота си – италианката Алесия, и вече са сгодени.
ТЪРНОВЕЦЪТ ОТ ИЗВЕСТНА ЛЕКАРСКА ФАМИЛИЯ КАЗВА, ЧЕ ВИНАГИ Е ПОЕМАЛ РИСКОВЕ В ЖИВОТА СИ и сега се е върнал в родината си и иска да покаже какво е научил по света точно на „Къпиновския манастир“. Сега отговаря за бизнес развитието на комплекса, за рекламата и т.н. Смята, че у нас трябва да се въведе ред в тази индустрия, и вече показва какво може.
Н. ГЕОРГИЕВА


title: Три дни от живота на британците всяка година преминават в търсене на място за паркиране

maintext:
Публикувана на: 21.12.2016г. 33 прегледа
Всяка година британците губят по три дни от живота си в търсене на място за паркиране, като нанесените щети на колите при тази маневра възлизат общо на 2,6 милиарда паунда годишно, съобщава в. „Дейли мейл“.
От направеното проучване от застрахователната компания „Привилидж кар иншурънс“ проличало, че в Кардиф се губи най-много време за намирането на паркомясто – средно по 52 минути всяка седмица. Следват Глазгоу с 48 минути, Бирмингам с 47 минути, Манчестър с 45 минути, Лийдс с 44 минути и Лондон с 42 минути.
В Бирмингам има най-голям риск колите да бъдат повредени и издраскани при паркиране. Жителите на града се оплакват с подобни щети веднъж на всеки 19 месеца или 3,1 пъти на всеки пет години. Средната норма за подобни повреди във Великобритания е веднъж на 27 месеца. За нанесените щети при паркиране британците заплащат годишно около 2,6 милиарда паунда.
Източник: БТА


title: Рецептите за коледната трапеза на арменката Лилит Хайрапетян

maintext:
Публикувана на: 23.12.2016г. 2 прегледа
В края на годината християнският свят се подготвя за един от най-големите и светли празници – Рождество Христово. И докато българите отбелязваме Коледа на 25 декември, то арменците я честват на 6 януари заедно с Богоявление. Въпреки различните дати това, което обединява всички християни, е празничната трапеза, около която се събира цялото семейство. Всеки народ спазва обичаите, приготвяйки традиционните си ястия, чиито рецепти се предават от поколение на поколение.
„Арменската нация е една от най-древните в света. Миналото ни е белязано с много трудности и тежки моменти, но и с големи благополучия. И тъй като сме първата нация, приела християнството за официална религия, съвсем естествено голяма част от кухнята ни е свързана с него“, разказва Лилит Хайрапетян, която е родом от Ереван, но от години живее в във В. Търново. Пристигайки тук, открива както много прилики, така и някои различия в обичаите на двата народа. Разказва, че в Армения на трапезата на Бъдни вечер също се слагат нечетен брой ястия. Задължително се сервират салати и предястия – патладжан с пълнеж от зеленчуци или рулца от патладжан, табуле, което се приготвя от булгур, магданоз, лук, лимон, олио, чесън, джоджен и чаман. Често използвана в кухнята е и лещата, която се слага дори като салата, подправена с лук, зехтин, лимон и черен пипер. Едно от основните ястия, сервирано на Бъдни вечер, е варена пъстърва, украсена с нар. Любопитен факт е, че нарът се приема от арменците като символ на плодородието и нацията. Затова не е чудно, че се среща често в кулинарните рецепти – от основна съставка до декорация на блюдата.
„Друго типично арменско ястие е пасуц толма, който се приготвя от боб, леща, нахут, сушени плодове и булгур или ориз и се сервира с кисело мляко и чесън. Той е традиционно ястие, а думата „пасуц““ идва от думата „пас“, което в превод означава „пост“. Традиционно на трапезата се слага и ануш абур, или т.нар. сладка супа, която се приготвя от сварено жито, захар, ядки, сушени плодове, а отгоре се наръсва с розова вода и орехи“, разказа още Лилит. И допълва, че арменците са известни и със своите сладкиши. Един от тях е сладкият суджук, приготвен от нанизани орехи, потопени в сладко от кайсии, сливи или други плодове. Любим десерт е и сладкото от цели орехи и гата – бутер тесто с пълнеж.
На Коледа – 6 януари, постите завършват и масата се отрупва с празнични месни ястия. Повечето арменски рецепти са с телешко, пилешко и агнешко месо, докато свинското се използва предимно за скара. Подправките, които често се слагат за овкусяване, са хамем (кориандър), самит (копър), рехан (босилек), нана (джоджен) и магданоз. Едно от най-известните ястия, сервирано на коледната трапеза, е хороватц, или шашлик от свинско или агнешко месо и зеленчуци, които се сервират върху лаваш и се поръсват с магданоз, лук и нар. А лавашът е специален арменски хляб, който представлява тънки и дълги питки, изпечени в специални глинени пещи. И днес лаваш се приготвя така, както се е правил преди стотици години. В детството си Лилит си спомня именно аромата на лаваш и матнакаш – друг вид арменски хляб, носещ се от една от фурните, намираща се до дома й. В спомените й за Коледа неизменно присъстват и сармите, които са запазена марка на арменците, а в приготвянето им нейната баба е била ненадминат майстор. Сармите се приготвят както постни, така и с месо, с лозови листа или от прясно зеле.
Популярно арменско ястие е и хариса, която се приготвя от жито с късчета пилешко месо и масло. На коледната трапеза се подреждат още варено телешко месо, овкусено с подправки, пиле с нахут и булгур, бастурма, както наричат пастърмата, и бозбаш – телешко месо със зеленчуци. Това, което отличава месните арменски ястия, са именно подправките, които се използват, някои от които са непознати в родната кулинария. За сметка на това напитките, които се сервират, са добре познати и у нас – червено вино, арах (ракия) и разбира се, арменски коняк.
„Кухнята е свято място във всеки дом. Ние, арменците, обичаме нашите традиционни ястия, но също така се отнасяме с уважение към всяка националност във всяка форма и ценим разнообразието“, споделя Лилит. Затова на празничната трапеза у дома освен традиционни арменски ястия ще подреди и някои традиционни български гозби и разбира се, баница с късмети.
Рецепта за ануш абур:
Продукти:
500 г грухана пшеница
500 г захар
1/3 чаена чаша бадеми и цели лешници
50 г обелени орехи
100 г сушени кайсии
50 г бели стафиди
50 г суров шамфъстък (по желание)
сладко от зелени смокини (по желание)
2 – 3 супени лъжици розова вода
канела
смлени орехи
Начин на приготвяне:
Пшеницата се слага да заври от вечерта. Преди да се разпукат зърната, се сваля от огъня, покрива се с домакинска кърпа и се затваря отгоре с капак да се задуши. На следващия ден пшеницата трябва да е разпукана. Ако е поела цялата вода, се добавя още и се слага на котлона да заври при ниска температура. Добавят се попарените и обелени безсолни бадеми и лешници, шамфъстъкът, белите стафиди, нарязаните сушени кайсии и парченца сладко от зелени смокини. Накрая се слага захарта и се бърка до пълното й разтваряне. Сваля се от огъня, разсипва се в купички, поръсва се с канела, настъргани орехи и 2 – 3 с. л. розова вода.
Весела БАЙЧЕВА
Сн. Светослав СТЕФАНОВ


title: Магистрати отърваха Горна Оряховица от скитника апаш Бисер Дявола

maintext:
Публикувана на: 22.12.2016г. 1 096 прегледа
30-годишният мъж скачал пред коли, за да бъде ударен и после да му платят
Районният съд в Горна Оряховица постанови принудително настаняване в психиатрична болница на Бисер Стоянов, по-известен като Бисер Дявола, който се бе превърнал в страшилището на града. Местните жители си отдъхнаха, след като 30-годишният мъж бе прибран в специализираната клиника във великотърновското село Церова кория по предложение на Районната прокуратура. Той е не само психично болен, но е и извършител на множество престъпления.
Железничарският град беше пропищял от злодеянията на скитника. Бисер Дявола е израснал по интернати и непрекъснато тормозеше горнооряховци. Той обикаляше аптеките и просеше от фармацевтите да му дават спирт за пиене. След като в една от аптеките му отказали, просякът изпаднал в ярост, а на излизане така затръшнал вратата, че се сринало цялото витринно стъкло на търговския обект. В друга аптека пък непрекъснато притеснявал служителите, като ги псувал, обиждал и дори си позволявал да минава зад щандовете.
Бисер Дявола се бе самонастанил в необитаема къща и запалил огън в средата на една от стаите, за да се грее и така предизвикал пожар. Благодарение на бързата намеса на огнеборците сградата и съседните постройки бяха спасени. След като собственичката на горялата къща се оплакала в полицията, неуравновесеният мъж отишъл пред жилището й и захванал да мята камъни по прозорците й.
Сред многобройните му злодеяния е и това, че Бисер Дявола умишлено се е хвърлял пред движещи се коли в града. Целта му била да бъде ударен и след това да претендира за обезщетение от шофьорите.
Преди време Бисер Стоянов бил настаняван в дом за възрастни с умствени отклонения, но малко след това той избягал от социалното заведение и отново се върнал към скитническия си начин на живот.
Н. ГЕОРГИЕВА


title: Община Елена учреди награда „Родител общинар“

maintext:
Публикувана на: 22.12.2016г. 173 прегледа
На светлия християнски празник Игнажден в община Елена бе сложено началото на чудесна инициатива с очакване тя да стане традиция. По идея на синдикалната организация на общинската администрация е учредена награда „Родител общинар“. Тя ще се дава на общински служители, които през годината са се сдобили с рожби.
Връчването на първите призове за 2016 година стана на мило тържество в залата на новия Общностен център, който за първи път събра толкова много хора след реконструкцията на старата поликлиника по европейски проект.
Кметът инж. Дилян Млъзев връчи плакетите на щастливите родители. Малката госпожица Радина е най-голямата – вече на шест месеца и е втора щерка на старши експерта Десислава Шопова. Старши юрисконсултът Драгомир Цанев и неговата съпруга Ина се радват на първороден син Николай. Десислава Иванова, която също е старши експерт, има син Алекс и заедно със съпруга си Росен, неотдавна работил в общината, са щастливи със своя наследник.
Коледното тържество бе организирано и за всички деца на общинските служители, чиято средна възраст все повече се подмладява. Близо 20 малчугани пяха песнички, рецитираха стихчета. И тъй като бяха слушали през цялата година, получиха подаръци от Дядо Коледа и големи шоколади от Снежанка.
Мария СИМЕОНОВА
Сн. Даниела ДИМИТРОВА


title: Любомира Димитрова от СУ „Николай Катранов” - Свищов, победителка в националния конкурс за есе „Управлявам финансите си”

maintext:
Публикувана на: 22.12.2016г. 44 прегледа
Ученици от цялата страна участваха в националния конкурс за есе „Управлявам финансите си”. Организатори бяха „Общинска банка” АД и Столична община.
Целта на конкурса е да се повиши финансовата грамотност на учениците, да се провокират интересът и вниманието им към личните финанси.
Пламен Георгиева, управител на Общинска банка – клон Свищов, връчи грамота за първо място и ipod на Любомира Димитрова, деветокласничка от СУ „Николай Катранов”, Свищов. Като част от наградата беше и един образователен ден в Общинска банка. Любомира избра да прекара един ден в клона в Свищов, за да види на живо какво се случва на мястото, където тя живее, а също и какви възможности предлага банката там.
Есето, отличено на първо място
Аз избирам
Последния път по психология учителката ни констатира: „Много от вас си казват: „Е-е-е, бъдещето, то не ме вълнува, я, колко е далече, важно е сега, днес какво става…“.
Не е точно така. Да, важно е какво се случва днес.
А утре?
Да предположим, че родителите ти всеки ден ти дават по пет лева. Днес е понеделник. Майка ти няма дребни и ти дава двадесет лева с уговорката, че това са джобните ти за следващите четири дни. Видял се с малко повече пари в джоба, имаш два варианта.
Вариант първи: решаваш да сграбчиш рядката възможност свободно да се разпореждаш с парите си. Още същия ден отиваш на кино с приятели. Похарчваш сума, силно надвишаваща обичайния ти дневен лимит, но това не те притеснява. Успокояваш се с мисълта, че са ти останали достатъчно пари и дори днес да си платил повече за нещо, утре ще действаш по-разумно и все някак ще издържиш до петък, когато пак ще получиш джобни. Да, обаче във вторник те канят на събиране у приятел. Не можеш да отидеш с празни ръце, всички ще носят храна и ти купуваш напитките. Все така спокоен си, че няма как парите да не ти стигнат, но в сряда изниква нещо друго… И ето, вече е четвъртък, а ти нямаш и един лев у себе си. А точно този ден имаш 8 часа в училище, след това тренировка по футбол, после урок по английски… Оказва се, че ще се прибереш чак в 6 часа вечерта – дотогава няма да си ял нищо, нямаш и пари да си купиш обяд.
„Какво толкова?“ ще си кажат някои. Но далеч няма да са прави. Защото това, което днес е леко неудобство за ученика, утре може да се превърне в причина децата на вече порасналия младеж да си легнат гладни, да заспят, зъзнейки от студ, или изобщо да нямат къде да спят. И всичко това заради безотговорното отношение на един възрастен към парите, които той така и не се е научил да разпределя правилно.
Затова аз избирам втория вариант.
Финансово планиране.
Понеделник е. Имам двадесет лева, но знам, че трябва да ми стигнат за четири дни. Знам и че в събота брат ми има рожден ден и искам да му купя подарък. Ето защо харча дори не по пет, а по четири, защо не и по три лева на ден, когато обстоятелствата го позволяват. Останалите пари заделям за играчката, на която брат ми със сигурност ще се зарадва. И ако в четвъртък са ми останали излишни пари – да, мога да изляза (с приятели) и да се позабавлявам. Но мога и да ги запазя за един от онези дни, в които ще са ми нужни повече средства от обикновено.
Джордж Бърнард Шоу е казал: „Свободата означава отговорност.“ Има една тънка граница, отвъд която свободата се превръща в слободия. Преминаването на тази въображаема линия носи със себе си реални последствия. Наше задължение е да управляваме отговорно парите си днес.
Но да мислим и за утре.


title: Обръщение на Инж. Добромир Добрев Кмет на община Горна Оряховица

maintext:
Публикувана на: 23.12.2016г. 2 прегледа
Уважаеми жители на община Горна Оряховица,
В дните преди светлите Коледни празници винаги правим равносметка на отминалото и живеем с много надежда за всичко онова, което ни предстои. Изпращаме една нелека и напрегната година не само за нас, но и за всички българи. Заедно работихме и устоявахме на предизвикателствата, които ежедневно ни поднасяше съдбата. Не свършихме всичко, но и това, което направихме през отминаващата година, е още една крачка към по-доброто бъдеще на община Горна Оряховица.
Празничните дни са изпълнени с много приятни емоции и топлина. Рождество е повод да си припомним християнските и семейни ценности, да бъдем заедно с нашите семейства, близки и приятели.
Нека посрещнем Коледните и Новогодишни празници с доброта в сърцето, светлина в душата и вяра в новото начало! Да си пожелаем сили и позитивна енергия за добри, благородни и съграждащи дела!
Нека 2017 г. да бъде година на много сбъднати мечти! Да бъдем здрави и силни, да посрещнем новите предизвикателства, да бъдем упорити и да вярваме, че най-хубавите моменти за всички нас тепърва предстоят!
Честито Рождество Христово!
Мирна и щастлива Нова година!
Инж. Добромир Добрев
Кмет на община Горна Оряховица


title: Есенният лидер в Областна група - юг, с нова екипировка и календар за 2017 г.

maintext:
Публикувана на: 22.12.2016г. 78 прегледа
Нова екипировка осигури за отбора на „Янтра“ (Драганово) президентът и основен спонсор на клуба Румен Келиванов. Играчите получиха нови анцузи и екипи „Адидас“, а тържеството за закриване на успешния есенен полусезон ще бъде след Нова година. Румен Келиванов заяви, че е много доволен от представянето на тима, който е есенен първенец на Областна група – юг. Водените от треньора Петко Ганчев футболисти не допуснаха загуба, като записаха три равенства. По думите на Келиванов и в тези мачове е можело да се постигнат победи, като изключим този в Мерданя, където лошият терен просто не е позволил да се играе футбол. Нападението на „Янтра“е най-резултатно в групата с 32 отбелязани гола, но и поне толкова са пропуснатите възможности. Защитата и вратарят също са се представили добре, допуснати са шест гола, като по този показател само тимът на ФК „Първомайци“, който е втори в подреждането със същия актив от 21 точки, е преди „Янтра“, получил е четири попадения в мрежата си.
„Ако напролет повишим ефективността на завършващия удар, ще побеждаваме с още по-голяма разлика и няма да имаме равни резултати“, коментира Румен Келиванов, който направи и календар на отбора.


title: Бившият кмет Румен Рашев осъди държавата за 25 000 лв. неимуществени вреди

maintext:
Публикувана на: 16.12.2016г. 2 273 прегледа
Бившият кмет на Велико Търново д-р Румен Рашев, който управлява три мандата, осъди държавата в лицето на прокуратурата да му плати 25 000 лв. неимуществени вреди. Решението е на Окръжния съд в старата столица и подлежи на обжалване в двуседмичен срок пред Апелативния съд.
С постановление на прокурор от Окръжна прокуратура Велико Търново срещу д-р Рашев беше образувано досъдебно производство за престъпление по служба, а с постановление от 29 юли 2009 г. той е привлечен в качеството му на обвиняем. Рашев беше отстранен от длъжност, наложена му беше мярка за неотклонение подписка, а по-късно стана ясно, че е бил подслушван със специални разузнавателни средства по инициатива на прокуратурата.
Причина за обвинението беше строеж в кв. „Колю Фичето”, извършен от частна фирма, на която общината с решение на Общинския съвет предостави терен за изграждане на тенис корт. След години съдебни дела д-р Румен Рашев първо беше осъден от Окръжен съд Велико Търново на лишаване от свобода за срок от 2 години, отложено за срок от 4 години, като беше лишен от право да заема обществена длъжност за срок от 4 години от влизане в сила на присъдата.С решение на Върховния касационен съд от 22 март тази година ексградоначалникът беше изцяло оправдан.
По делото срещу прокуратурата д-р Румен Рашев твърди, че с незаконосъобразните си действия обвинителите са му нанесли съществени морални вреди – причинени болка и страдание. В резултат на унижението от воденото незаконосъобразно наказателно производство е претърпял емоционални и психически терзания, накърнени са честта и достойнството му. Образуваното досъдебно производство се отразило неблагоприятно и на роднините му. Твърди, че е пострадала и политическа му кариера, като в резултат на действията на прокуратурата се отказал от кандидатстване за четвърти мандат като кмет на община Велико Търново.
За всички тези неимуществени вреди бившият кмет е претендирал общо за сумата от 100 000лв., но магистратите са му присъдили обезщетение в размер на 25 000 лв. със законната лихва върху тази сума, считано от 22 март 2016 г. до окончателното й изплащане.
Нели СУКОВА


description: Мръсното спално бельо може да застраши здравето на човек, пише в. "Метро". Според докторът по хигиена Лиса Акърли е препоръчително да го изпираме веднъж

title: Мръсните чаршафи са опасни за здравето, затова трябва да ги перем веднъж седмично

maintext:
Публикувана на: 21.12.2016г. 177 прегледа
Мръсното спално бельо може да застраши здравето на човек, пише в. „Метро“. Според докторът по хигиена Лиса Акърли е препоръчително да го изпираме веднъж седмично или в краен случай през две седмици.
Когато пропускаме да изперем чаршафите си, те стават не просто мръсни, но и опасни каза специалистът.
Бактериите и гъбичките, които живеят в леглото, са предпоставка лесно да се пренесат гъбички на краката между партньорите. Със същия успех може да се заразим с вируси от чаршафите си.
„Помислете си за всички неща, които правите в леглото. Освен като място за спане, то служи и за работно място от вкъщи, за пиене на чай, маса за храна и дори като спалня за кучето или котката“, каза д-р Акърли.
„В зависимост от това за какво използвате леглото си и колко чисти си лягате в него (и дали носите пижама), то може да бъде доста мръсно и да причини вреди на тялото ви“, допълни тя.
Специалистът даде няколко съвета как да избегнем лошите последствия от мръсното спално бельо. На първо място отбеляза да почистваме редовно с прахосмукачка цялото спално помещение и матрак, а възглавниците да бъдат изпрани и подсушени, за да се избегне образуването на буци. За по-лесна поддръжка е хубаво да се поставят калъфки.
По време на пролетното и есенното почистване трябва да се използва спрей за дезинфекция на матрака.
Хубаво е чаршафите да се перат на по-висока температура – 60 и дори 90 градуса. Тъй като бактериите се развиват най-добре на телесна температура, 30-40 градуса при прането не вършат работа при борбата с тях.
Други от препоръките бяха да се взима душ преди лягане, пижамата трябва да се сменя на всеки три дена, по-често почистване, ако има болен вкъщи, одеяло за кучето или котката, което да се сменя веднъж седмично.
Източник: БТА


title: Бившият междуучилищен център по трудово-техническо обучение става частна общинска собственост

maintext:
Публикувана на: 23.12.2016г. 3 прегледа
Собствеността върху бившия междуучилищен център по трудово-техническо обучение ще бъде променена от публична в частна общинска собственост. Това реши днес Великотърновският общински съвет. Чрез трансформацията ще бъде осигурена възможност сградата да бъде включена в проекти в образователната, културната или социалната сфери, финансирани по различни механизми.
Дълго време 50% от недвижимия имот бяха собственост на Министерството на образованието и науката. Преди три месеца, след мотивирано предложение от страна на кмета на старопрестолния град Даниел Панов, Министерският съвет взе решение безвъзмездно да прехвърли този дял в полза на Община Велико Търново.
Сградата се намира в старата част на града, на улица „Йордан Инджето”. Тя е на два етажа, с разгънатата застроена площ от 649 квадратни метра. Имотът не се ползваше по предназначение повече от десетилетие.
Източник: Община В. Търново


maintext:
Публикувана на: 28.12.2016г. 26 прегледа
58,6 млн. лева е бюджета за 2017г. на Община В. Търново, който мнозина оприличиха като „минорен“.
Днес, при символично присъствие от едва шест общински съветника, трима граждани и няколко кметове на населени места, премина общественото обсъждане. Общината ще харчи с около 500 хил. лева по-малко от 2016г. Според главният финансист Мариян Маринов може да се наложи увеличаване на таксите на детските градини заради нарастналата издръжка. 6 млн. лева се очаква да влязат в общинаската хазна от такса смет, 5 млн. лева – от данък сгради, 3 млн. лева – от данък МПС и 2,7 млн. лева от административни услуги.


title: Очаква ни тежка 2017-а година, след като кръвта на Свети Дженаро не можа да се втечни

maintext:
Публикувана на: 21.12.2016г. 396 прегледа
Апокалиптична прогноза ни очаква за настъпващата 2017 година ,след като ритуалното втечняване на кръвта на Свети Дженаро в италианския град Неапол не се осъществи миналия петък, пише в. „Дейли мирър“.
На 16 декември, стъкленицата, в която се съхранява кръвта на покровителя на Неапол, беше извадена от реликвария на градската катедрала, но при разклащане си остана съсирена, което е лоша прокоба.
Кръвта на светеца се съхранява в малки стъкленици и се втечнява три пъти годишно, когато кардиналът на Неапол ги разклаща: на 19 септември, когато е патронният празник на светеца, в първата събота на май и на 16 декември – годишнината от изригването на вулкана Везувий през 1631 г., когато Неапол е пощаден. Ритуалът с кръвта на Свети Дженаро се изпълнява от XVII в.
В годините, в които кръвта не се е втечнявала, са ставали големи трагедии. Така се получи през септември 1939 и 1940, когато започна Втората световна война и ангажирането на Италия в нея. През септември 1943 стъкленицата остава съсирена и Италия е окупирана от нацистите. През 1973 година отново не става чудото и Неапол е ударен от ужасна вълна от холера. През септември 1980 несъстоялото се втечняване води след себе си до земетресение от магнитуд 7.9 в Ирпиния, довело до смъртта на 2483 души и 250 хиляди, останали без покрив.
Според легендата, кръвта на Свети Дженаро била събрана от жена, на име Еузебия след неговата кончина. Едно от чудесата на светеца е спирането на лавата на Везувий на 16 декември точно пред подстъпите на Неапол.
Източник: БТА


title: Пощата на Велико Търново ще става 5-звезден хотел с търговски център

maintext:
Публикувана на: 20.04.2016г. 9 881 прегледа
Вече правят луксозен сладоледен салон на мястото на бившите телефонни кабини
ПЕТЗВЕЗДЕН ХОТЕЛ С ТЪРГОВСКИ ЦЕНТЪР ЩЕ СТАВА ПОЕТАПНО ЦЕНТРАЛНАТА ПОЩА НА ВЕЛИКО ТЪРНОВО, ПОТВЪРДИ ГЛАВНИЯТ АРХИТЕКТ НА ОБЩИНАТА НИКОЛАЙ МАЛАКОВ. Сегашните собственици вече са заявили инвестиционните си намерения и работят по проекта си.
Бившата вече сграда на БТК на ул. „Независимост”, която доскоро приютяваше център за обслужване на клиенти, е с 5 етажа, включително един приземен. Емблематичният за града обект е построен във формата на буквата П, има и вътрешен двор, както и подходи с гаражи от юг. Общата й разгъната застроена площ е малко над 1380 квадратни метра.
Идеята е на нивото на основната търговска улица на града да се оформят множество магазини. Част от тях вече са реализирани и даже функционират, след като се правят и отделни входове за всеки. Ненужните телефонни кабини в самия пощенски салон пък се трансформират в луксозен сладоледен салон. Инвестицията само в този обект е около 100 хил. лв. Кметът Даниел Панов вече отмени и търговете за сладоледени будки, които се поставяха всяко лято пред стълбите на централния вход именно заради новия салон.
ЦЯЛАТА СГРАДА Е СОБСТВЕНОСТ НА СТАРОЗАГОРЕЦА ТОДОР КОЛЕВ, КОЙТО Е СТРОИТЕЛЕН ПРЕДПРИЕМАЧ. Той я купи от държавата през декември 2009 г. за 1,6 млн. евро. Преди това той взе и пощенските сгради в Пловдив и Казанлък. Заради кризата досега той предпочиташе да я отдава под наем на „Виваком“, но явно вече се е решил да реализира и по-крупен проект.
Стилян НАЙДЕНОВ


title: Първото соларно шосе беше открито в Нормандия с надеждата да се изнася в чужбина

maintext:
Публикувана на: 23.12.2016г. 2 прегледа
Първото соларно шосе в света беше открито днес в северозападния френски регион Нормандия, с все още тестова технология на разстояние от един километър, чиито създатели се надяват тя да започне да се изнася в чужбина, предаде
По целия отрязък от пътя на изхода на малката община Турувр са залепени фотоволтаични панели. Тези 2800 квадратни метра плочки с вид на пластифициран плочник позволява да се произведе енергия, равняваща се на общественото осветление в град с 5000 жители, според компанията, отговаряща за проекта.
Технологията е разработена от дружеството Колас (Colas), филиал на френската група Буиг (Bouygues) в партньорство държавната научно-изследователска група СЕА Тек (CEA Tech). Разходите по проекта – 5 милиона евро – са покрити от държавна субсидия.
„Това е гениална идея, използва се пространство, което служи за друго и няма да използва земеделски земи в много населените страни“, увери френската министърка на околната среда Сеголен Роаял при откриването на отсечката с електрическа мрежа.
Инсталацията се експериментира от няколко месеца на четири пилотни обекта във Франция – на паркинги или пред обществени сгради – но с много по-малки площи, покрити със соларни плочи.
Идеята предизвиква интерес и в чужбина. В Холандия от две години е изградена 70-метрова соларна колоездачна писта северно от Амстердам.
Германия също проявява интерес, като планира тестов 150-метров пътен участък близо до западния град Кьолн, а в Съединените щати щатът Мисури разработва инсталирането на около 19 квадратни метра соларен тротоар близо до Шосе 66.
При всички тези проекти на пътя се лепят слънчеви пана, защитени от смола, за да се произвежда електричество. Предимството е, че това производство не пречи на никого на тези площи, които за заети от коли средно 20 процента от времето, отбелязва Колас.
Недостатъкът е, че разположените на плоскост панели произвеждат по-малко електричество от наклонените панели, а цената на тази електроенергия е по-висока, отколкото от слънчевите панели по покривите.
Източник: БТА


title: От пролетта строят новия център и парк на Г. Оряховица за 5,2 млн.

maintext:
Публикувана на: 21.12.2016г. 3 500 прегледа
Кметът Добрев: „До идната седмица пускаме процедурите за избор на изпълнител“
ДО КРАЯ НА ТАЗИ ГОДИНА ОБЩИНА ГОРНА ОРЯХОВИЦА ЩЕ ОБЯВИ ПРОЦЕДУРА ЗА ИЗБОР НА ИЗПЪЛНИТЕЛ ЗА НОВИЯ СИ ГРАДСКИ ЦЕНТЪР И ПАРК „ДЕТСКИ КЪТ“, информира специално за „Борба“ кметът инж. Добромир Добрев. За обновлението на градския площад „Георги Измирлиев“ се говори от две години насам, но реконструкцията започва да се случва едва сега. „Това са едни от най-важните ни проекти, които ще определят визията на града. Хората ги очакват и се надявам чрез тези инвестиции да имат по-качествен живот“, коментира градоначалникът. Той допълни още, че самото строителство трябва да стартира най-късно до пролетта след приключването на обществената поръчка. До есента пък центърът трябва да е готов. Строителните дейности за площада и парка са в размер на 5,2 млн. лв. И двата проекта ще се финансират по Оперативна програма „Региони в растеж” 2014 – 2020, информираха от кметската управа. Местната хазна осигурява собствено участие с около 400 хил. лв. Предвидено е на целия площад „Георги Измирлиев“ да има подменена настилка. В проекта има и няколко площадки за игри, включително табли за шах, множество фонтани, читалня на открито, свободна WI-FI зона. Замислено е и изграждане на подвижна сцена за провеждане на масови спортни и културни мероприятия, както и обособяване на зона за временна търговия. Проектът включва също и залесяване с дървесни видове с малка коренова система и широка корона. Около дърветата ще бъдат оформени места за сядане. Предвиждат се и зелени площи с цветни фигури. За облекчаване на трафика на автомобили в централната градска част ще се изгради кръгово кръстовище. Амбициите на местната управа са да имат най-хубавия и удобен център от градовете в Централна Северна България, в който да се съчетават зони за отдих и отмора и лесен достъп до основните административни сгради и институции. Обновлението решава и нарастващия проблем с паркирането в града, обясни инж. Добрев. Изменят се подходите към центъра, където ще се направят две кръгови кръстовища. Едното, което ще е непосредствено пред общината. Другото кръгово кръстовище, което ще улеснява трафика, е замислено пред Съдебната палата, обясни кметът Добрев. Той припомни, че централният площад „Георги Измирлиев” е правен навремето в падина и затова отдолу има кухина. „По тази причина на доста места има слягване на настилката в момента, но проектантите са използвали тази даденост”, разказа местният управник. Той ще бъде използван приоритетно от служители на държавната и общинска администрация, както и свободно от граждани. Така в центъра автомобилите ще изчезнат, което ще осигури спокойствието на пешеходците. Няколко фонтана и градини с много озеленяване и ново, по-добро разположение на алеите ще допълват цялостната визия на центъра на Горна Оряховица. Проектът за площада е финансиран безвъзмездно с 457 127 лв. от Европейския фонд за регионално развитие и държавния бюджет. Автор на разработката, която определя визията на града, е архитект Христо Харлов, в екипа влизат още Ренета Кочева, Петя Петрова и Марин Петков.
В ПАРК „ДЕТСКИ КЪТ” ПО ПРОЕКТ Е ПРЕДВИДЕНО ОБОСОБЯВАНЕ НА ЗОНИ ЗА РАЗХОДКА, ЗА ПИКНИК И ЗА АКТИВЕН ОТДИХ. В тях ще бъдат монтирани съответните съоръжения за детска игра, за творчески изяви, за различни дейности и занимания. Алеите ще бъдат с изцяло подменена настилка и осветени. Предвидено е допълнително озеленяване на парка с дървета и храсти, както и цветни фигури и декоративни треви. Проектът за градската среда е на обща стойност 5 988 104 лв. От тях 5 634 302 лв. е размерът на безвъзмездната финансова помощ, а собственият принос е 353 801 лв. Проектът за подобряване условията за икономическо развитие предвижда реконструкция на ул. „Иван Момчилов” с цел да се подобрят транспортно-експлоатационните качества и носимоспособността на настилката й, за да се осигурят по-добри условия за удобен, безопасен и икономичен транспорт на пътници и товари в най-бързо развиващата се промишлена зона в Горна Оряховица. Новата пътна настилка ще поеме натоварването от тежките автомобили, като заедно с това ще се направят надлъжни и напречни наклони за отводняване. Предвидено е обособяване на подходи от пътното платно към съществуващите имоти, заустване на прилежащите улици, обособяване на тротоари, полагане на подходяща хоризонтална и вертикална маркировка. Стойността само на този проект е 1 617 530 лв. Средствата са 100% безвъзмездна финансова помощ.
Стилян НАЙДЕНОВ


title: НОВОГОДИШНА ПРОГРАМА гр. Велико Търново

maintext:
Публикувана на: 23.12.2016г. 3 прегледа
НОВОГОДИШНА ПРОГРАМА
По традиция Нова година ще бъде посрещната под открито небе пред сградата на Община Велико Търново.
На 31 декември (събота) от 23:00 ч. ще започне програмата, с която заедно ще посрещнем Новата 2017 година.
Водещи ще бъдат Тончо Токмакчиев и Камен Воденичаров.
Със свои изпълнения празнуващите ще бъдат зарадвани от Николина Чакърдъкова, Неврокопски фолклорен ансамбъл и група „D2“.


title: Дядо Коледа раздаде подаръци в детското отделение на търновската болница

maintext:
Публикувана на: 21.12.2016г. 263 прегледа
КАКВА Е ТРАДИЦИЯТА НА ИГНАЖДЕН, ПОКАЗАХА ВЧЕРА МАЛЧУГАНИТЕ, КОИТО СЕ ЛЕКУВАТ В ДЕТСКОТО ОТДЕЛЕНИЕ НА ТЪРНОВСКАТА БОЛНИЦА. Те изиграха драматизация, в която разказаха как семейството се приготвя за празника, и след това заслужено получиха подаръци от Дядо Коледа.
Да празнуват с децата в отделението, се събраха всички лекари и сестри, директорът на болницата д-р Стефан Филев, шефът на дирекция „Образование“ в общината Пенка Игнатова. Сред гостите бяха още отец Славчо, председателят на Общинския съвет Венцислав Спирдонов и общински съветници, както и Весела Лечева, която дари 600 лв. за закупуването на нови шалтета за отделението.
Зам.-директорът на филиала на Медицинския университет – Варна, в старата столица Даниела Тасева подари забавни игри, които развиват математическите способности на децата. Подаръци донесоха и студентите от ателието „История и памет“, който дойдоха заедно с доц. Виолета Петрова.
Празникът по традиция беше подготвен от Валентина Димитрова, която е учител в детското отделение. Тя е специалист по история и цивилизация в средния и горния курс. От няколко години тя преподава там заедно със Стела Хаджидимитрова, която занимава децата в началния етап. Двете се водят на работа в ОУ „Димитър Благоев“.
Сн. Светослав СТЕФАНОВ


title: Антъни Иванов: „Медал от световното първенство за юноши и поне полуфинал от това за мъже са целите ми през 2017 г.“

maintext:
Публикувана на: 21.12.2016г. 106 прегледа
След две поредни години N 1 при юноши и девойки великотърновският плувец Антъни Иванов бе избран за Спортист на старата столица и при мъже и жени. Талантът от старата столица изпраща поредната си много силна година. През 2016 г. ученикът в АК „Аркус“ направи 36 поправки на национални рекорди при мъже и жени, взе сребро на 200 метра бътерфлай от Европейското първенство за младежи в Унгария, а при мъжете и жените в Лондон плува на полуфинал и се класира девети. На световното в Канада на 25-метров басейн за мъже и жени пък се подреди на15-о място на 200 метра бътерфлай.
Медалите му пък от националния шампионат и различните турнири трудно могат да бъдат изброени. Часове преди да получи статуетката за Спортист на година на В. Търново, Антъни бе отличен и със „Спортен Икар“ за най-проспериращ млад спортист у нас.
– Антъни, доволен ли си от представянето си през отминаващата 2016 г.?
– Мога да я оценя като много успешна след медала ми на Европейското първенство, който беше първият за България от 13 години насам, и след полуфинала на европейското в Лондон за мъже.
– Как оценяваш дебютното си участие на Световното първенство при мъжете в Уиндзор (Канада)?
– Може би се понатрупа умора в края на годината и не успях да се представя както исках, но все пак изпълних целта си да вляза в 16-ицата, за което съм много щастлив. Конкуренцията беше убийствена, но не непреодолима.
– Две години поред беше Спортист N 1 на В. Търново при подрастващите, а тази година вече си N 1 и при мъжете…
– Още миналата година очаквах да бъда избран първи сред мъжете, но нямаше как да се получи. Затова дочакахме и тази. Благодаря за признанието, веднага след церемонията ми предстои състезание в София – държавен шампионат (б.р. на който подобри още четири национални рекорда, взе пет златни и един сребърен медал).
– Получи и „Спортен Икар“ за най-проспериращ млад спортист?
– Много съм доволен, че бях избран. Не очаквах това. Това е една от най-големите награди, които човек може да получи в България. Благодаря на хората, които са гласували за мен, надявам се, че ще продължа да постигам същите неща и през 2017-а.
– Смени клуба и треньора си, вече си състезател на „Вихрен“ (Сандански). Как работиш с новия си треньор Николай Вакареев?
– Добре работим с него и съм доволен от професионалното отношение, което има той към мен. Той се е занимавал със спортисти на много високо ниво. Негов състезател стана 15-и на олимпиада.
– Какво ти предстои през следващата година?
– Отново е много наситена със силни състезания. Програмата ми започва с републикански шампионат през март, след това има „Мултинейшънс“ в Гърция, после ще се готвя за Световното първенство в Будапеща в края на юли, на което очаквам поне полуфинал с мъжете. Около месец по-късно имам Световно първенство за юноши и девойки в Индианаполис, на което очаквам медал. Ако не, трябва да съм поне в петицата. Това са ми основните цели.
– По време на награждаването със „Спортен Икар“ заяви, че не знаеш къде е границата на възможностите ти?
– Засега наистина не знам каква ще е границата на възможностите ми, но се надявам някой ден да направя световен рекорд. Може би някой ден би могло да се случи, в крайна сметка не можеш да предвидиш бъдещето си…
– Какво ще пожелаеш на великотърновци за новата 2017 година?
– Да са живи и здрави и много успехи през новата година!
Снимка: Ростислав ГРЪНЧАРОВ


description: Нели СУКОВАПубликувана в брой: 50 / 12.03.2010 Д-р Любомир Василев успя да направи на сина си 7 присаждания на стволови клетки, сега помага на

title: Наш лекар представлява руската клиника „Нейровита” и в Румъния

maintext:
Публикувана на: 12.03.2010г. 26 прегледа
Нели СУКОВА
Публикувана в брой: 50 / 12.03.2010
Д-р Любомир Василев успя да направи на сина си 7 присаждания на стволови клетки, сега помага на други
Бащата на 12-годишния Иван Василев от Велико Търново, който има церебрална парализа по рождение, но вече е по-добре след 7 трансплантации на стволови клетки, е назначен за представител на „Нейровита” и за Румъния. Д-р Любомир Василев досега бе пълномощник на именитата руска болница на проф. Андрей Бруховедски само за България. От няколко месеца нашият лекар обаче може да помага и на болни хора от Румъния, като ги препраща в Русия, потвърди за „Борба” самият той.
През 2003 година Иван Василев бе първото дете от България, което започна лечение в Москва по програмата „Високи клетъчни технологии на Руската федерация”. Около личната драма на единствената си рожба д-р Василев получава предложение от проф. Бруховедски да работи за него. До момента търновският медик е помогнал на близо 200 души от България да се лекуват в Москва, сред които е и Вера Кочовска. Представител за Румъния официално д-р Василев е от януари 2010 г. Засега има 5 румънци, одобрени за лечение, и един кандидат в етап на проучване.
СТАРТОВИЯТ КУРС ЗА ЛЕЧЕНИЕ В МОСКВА СТРУВА МЕЖДУ 18 000 И 25 000 ДОЛАРА, обясни Любомир Василев. В тези пари влизат изследвания, пълен престой с придружител, точна диагностика, събиране, обработка и съхранение на стволови клетки и една-две имплантации. Българската държава досега е финансирала лечение на деца с парализа само чрез „Българската Коледа” и Фонда за социално подпомагане, който предоставя в най-добрия случай самолетни билети. Фондът за лечение на деца в чужбина на практика не действа и не дава пари. Така че всеки се оправя както може, казва д-р Василев.
„Нейровита” използва лицензирана технология за събиране, обработка и имплантиране в мозъчната материя на придобити от пациента стволови клетки. Клиниката сътрудничи с всички водещи капацитети в света на високите клетъчни технологии. Д-р Василев притежава генерално пълномощно и от Центъра за възстановителна медицина с генерален директор проф. Жаров, също именит руски учен. В тази клиника се използва биоматериал, придобит от пъпната кръв при новородени. С тази технология центърът е получил официално разрешение от руските власти за лечение в тясно сътрудничество с водещата банка на Руската федерация за съхранение и обработка на стволови клетки. До момента се извършва лицензирано лечение на невродегенеративни заболявания, като Паркинсонова болест и болестта на Алцхаймер, които конвенционалната медицина лекува чрез екзогенно вкарвани отвън в организма на биологично активни вещества.
Получени са добри резултати и при експерименталното лечение на редица други заболявания на нервната система като инсулт, травма на гръбначен мозък, множествена склероза, шизофрения, които сега се анализират в Министерството на здравеопазването на Руската федерация, обясни д-р Любомир Василев.
„Може да звучи нескромно, но отговарям и за двете клиники, и пациентите подлежат на предварителен преглед при мен за оформяне на медицинско досие преди минаване на клиничен съвет в Москва, а сега имам ангажимент с проф. Бруховедски и за Румъния”, посочи още търновският медик. Като родител той се надява, че скоро синът му Иван наистина ще проходи и ще има шанс да бъде пълноценен човек.
За повече информация и директна връзка с д-р Василев – на e-mail: lubomir.vasilev@dir.bg


title: Правят ново кръгово кръстовище - произведение на изкуството, във Велико Търново

maintext:
Публикувана на: 02.11.2016г. 15 484 прегледа
То ще оформя и подхода към бъдещия градски център
НОВО ГОЛЯМО КРЪГОВО КРЪСТОВИЩЕ ЩЕ ИМА НА ЮЖНИЯ ВХОД НА ВЕЛИКО ТЪРНОВО. Проектът му вече е готов и одобрен, както и цялата организация на движение. Съоръжението се оформя на мястото на бившето обръщало на тролеите и входа на Старото военно училище, където е плануван и бъдещият нов градски център. Тук ще се събират 6 основни градски улици и трафикът по тях ще е координиран, информираха от строителната дирекция на Община Велико Търново. Планувани са и доста места с повдигнати пътеки за пешеходци, тъй като и пешеходният трафик тук е засилен. Вече са поръчани във фирма „Соколов“ бетонните елементи, с които ще се оформи пътното съоръжение. Диаметърът му ще е бъде почти 40 метра. Практически то ще е и основният подход и вход към планувания нов градски център. Заради мащабите и локацията обектът е плануван и като произведение на изкуството.
В МОМЕНТА ТЕЧЕ ДИСКУСИЯ КАКВО ТОЧНО ДА ИМА В СРЕДАТА МУ. Идеята е всеки влизащ в града от юг да остава с приятно впечатление от старата българска столица. Обсъжда се вариантът в средата на кръга да има статуя на български цар или стилизиран макет на крепостта Царевец. Художествено осветление и цветни лехи пък ще допълват цялостния ефект. С изграждането на кръговото кръстовище ще бъде ангажирана пътностроителната фирма „Пътни строежи ВТ“. Именно тя спечели и рамковия договор за 11 млн. лв. за всички видове ремонти и изграждане на нова публична инфраструктура. Новото кръгово кръстовище трябва да бъде завършено най-късно до пролетта.
Стилян НАЙДЕНОВ


title: Гражданин спря в съда най-големия паркинг в центъра на Велико Търново

maintext:
Публикувана на: 30.05.2016г. 6 367 прегледа
Старото военно училище ще стои в локви и руини, докато траят делата
ПРОЕКТЪТ ЗА СЪЗДАВАНЕТО НА ГОЛЯМ ПАРКИНГ В ЦЕНТРАЛНАТА ЧАСТ НА ВЕЛИКО ТЪРНОВО ЗАЦИКЛИ, СЛЕД КАТО ГРАЖДАНИН ГО АТАКУВА В СЪДА БРОЕНИ ДНИ ПРЕДИ ДА ЗАПОЧНАТ ИЗГРАЖДАНЕТО, разбра „Борба”. Срещу решението на Общинския съвет, с което бе дадено позволение за направата му, е депозирана жалба до Административния съд. Тя е от служителя на НОИ Веселин Кръстев и практически спира изпълнението на начинанието. По план тази седмица в Старото военно училище трябваше да се постави бариера с охрана и да се ремонтира алейната мрежа, както и да се оформи паркинг за общо 76 автомобила, които да могат да спират безплатно и платено в сините зони.
„За нас е изненадващо и непонятно това, което се случва. В района щеше да се въведе ред за паркиране и вече нямаше всеки да го прави както намери, включително в зелените площи, доколкото ги има. За жалост, в момента сме с вързани ръце и няма какво да направим, докато не изчакаме да минат делата. Засега спираме инвестицията”, коментира шефът на общинската фирма „Организация на движението, паркинги и гаражи” Иван Ламбов. Той обясни, че с инвестиция от около 15 хил. е трябвало да се възстановят изпочупените бордюри към парковата зона, която сега се използва за спиране, планирано е било да се озелени районът и да се запълнят дупките, както и да се разчертаят регламентираните места за спиране.
Според жалбоподателя Кръстев с новия паркинг се ликвидира едно от малкото места за безплатно паркиране в широкия център, а се създава платен паркинг на фона на зеещите ровове и събарящите се сгради в района. Освен това теренът, където се прави това, не е изцяло общинска собственост. Гражданинът, който атакува паркинга в съда, твърди още, че нямало икономическа обосновка за приходите и разходите на общината за това решение. Друг негов мотив е, че териториите, които се взимат, не били с предназначение за паркиране и не представляват пътища. Той е категоричен, че Административният съд трябва да отмени решението на Общинския съвет за създаване на паркинга. Човекът се чувствал ощетен от новия паркинг като водач на МПС, регистриран в града, а пред Темида представял документи от свидетелството си за правоуправление. Той е категоричен и че всякакъв вид строителство на паркинг в Старото военно училище трябва да бъде спряно, докато Темида решава съдбините на района.
Стилян НАЙДЕНОВ


title: В Павликени дават стипендии за медицински сестри и оперни певци

maintext:
Публикувана на: 22.12.2016г. 68 прегледа
Община Павликени осигурява стипендии за желаещи да се обучават за медицински сестри. Финансирането е на местната общинска болница, където не достигат медицински кадри. Лечебницата поема и разходите по транспорт на желаещите да учат подобен профил във Велико Търново или Плевен. Отделно от местната администрация учредяват и стипендия за даровити местни деца, които искат да развиват оперно пеене. Парите също ще им се изплащат ежемесечно, за да покриват разходите си за обучение и пътуване.


title: Поздрав от Академичното ръководство на СА „Димитър А. Ценов“ - Свищов

maintext:
Публикувана на: 23.12.2016г. 4 прегледа
Уважаеми колеги, скъпи приятели и възпитаници на Стопанска академия „Димитър А. Ценов” – Свищов,
В предновогодишните мигове пожелаваме на всички Вас – скъпи наши студенти, преподаватели, служители, партньори, спомоществователи и приятели на свищовската алма матер, здраве, жизненост, увереност в призванието да творите и съзидавате!
Желаем Ви една здрава и пълноценна година, година на неспирно възраждащ се дух, година на креативност, на човешко единение и на достойни плодове от Вашите житейски и професионални дела!
Честито Рождество Христово и щастлива Нова година!
Академичното ръководство на СА „Димитър А. Ценов“ – Свищов


title: Фирма ЧЕХ представя на вниманието на своите клиенти новите си продукти, стъпили на пазара от ноември 2016 година:

maintext:
Публикувана на: 23.12.2016г. 1 113 прегледа
Новият овчи суджук с марка ЧЕХ се произвежда с овче месо, добито в собствената ферма на ЧЕХ. Изключително чистото и свежо овче месо допринася за невероятния вкус на продукта. Екип от професионалисти, работещи в нашата фирма се грижи за качеството и безопасността от добива на суровината до вашата трапеза.
Фабрика за колбаси с. Соколово община Дряново п.к.5392 тел.: 06722 / 2546


title: Брадатите мъже са най-сексапилни

maintext:
Публикувана на: 21.12.2016г. 94 прегледа
Дните, в които гладко избръснатите мъже бяха еталон за привлекателност, вече са в миналото. Според специалисти днес по-атрактивни за дамите са представителите на силния пол с лицево окосмяване. Потвърждение за това е класацията за 2017 г. на сп. „Глемър“ за най-сексапилните мъже в света, пише в. „Дейли стар“.
Осем от известните мъже, попаднали в Топ 10 на изданието, са с бради. Сред 100-те най-сексапилни знаменитости от мъжки пол, 63 са с лицево окосмяване.
Класацията е съставена след допитване сред 80 000 читатели на „Глемър“.
Първото място за втора поредна година заема актьорът Джейми Дорнан, прочул се с ролята на Крисчън Грей в екранизацията на еротичния бестселър „Петдесет нюанса сиво“. Първенецът, разбира се, е с брада. 34-годишният Дорнан не крие, че не може да понася лицето си без окосмяване. „Без брада се чувствам като палец“, казва актьорът.
Освен Дорнан, още седем известни мъже в Топ 10 са с бради. Единствените двама в челната десетка без лицево окосмяване са американският актьор Мат Боумър и британският му колега Том Хидълстън, класирани съответно на осмо и девето място. Сред сексапилните мъже с бради след Джейми Дорнан се нареждат Ейдън Търнър, Робърт Патинсън, Джеймс Макавой, Люк Еванс, Крис Еванс и Майкъл Колтър. Следват голобрадите Боумър и Хидълстън. Топ 10 на сп. „Глемър“ за най-секси мъже в света се допълва от брадатия Джо Уикс.
Според психоложката и експертка по езика на тялото Джуди Джеймс жените вече не смятат представителите на силния пол с бради за нехигиенични и будещи недоверие. Вместо това дамите възприемат лицевото окосмяване на мъжете като признак за сила и превъзходство.
Източник: БТА


title: Доброволци спипаха бракониери на язовир „Ал. Стамболийски”

maintext:
Публикувана на: 19.12.2016г. 759 прегледа
Доброволци от сдружението Централна рибоопазваща организация (ЦРО) спипаха бракониери в нощта срещу петък на язовир „Ал. Стамболийски”. Мъже от Павликени са заловили бракониерите с над 1,5 км професионални мрежи и над 100 кг риба.
Рибата е била пусната обратно в язовира, а след акцията мрежите са изгорени. На черния пазар рибата би струвала над 1000 лв., а също толкова са стрували мрежите. ЦРО е доброволна организация от рибари в цялата страна и от броени дни има и представители в Павликени. Според тях всяка седмица на язовира има патрули, които носят карти и отличителни знаци на ЦРО.
Н. ГЕОРГИЕВА